Бугун ғўза «ишлайдиган» кун | QISHLOQ HAYOTI\nДеҳқонлар “Асад – экинингни ясат”, дейишади. Бу ой ғўза парваришининг авж нуқтаси, ҳосилга ҳосил қўшадиган давр саналади. Олдинлари ғўза кун санаган бўлса, энди соат санайди. Экин соат сайин ривожланиб, ҳосил тўплайди. Бу, ғўзани бир лаҳза ҳам эътиборсиз қолдирмаслик зарурлигини кўрсатади.\nАйни кунларда ғўзасини “ишлатган” деҳқон ютади. Негаки, пахтанинг сифати ҳам, салмоғи ҳам шу паллада ҳал бўлади. Ғўза ривожи, ҳосил шаклланишида асадда олиб бориладиган агротехник тадбирлар муҳим аҳамият касб этади. Суғориш, ишлов, ягана, касаллик ва зараркунандаларга қарши курашиш мазкур даврда амалга оширилади.\nБу йил хўжалигимиз аъзолари билан 29,7 гектар ерда ғўза парвариш қиляпмиз.\nБу ойда, айниқса, суғоришнинг аҳамияти беқиёс. Пахтакорларимиз бежизга “Асад суви – асал суви”, деб айтишмайди. Ғўзани бу ойда қондириб суғориш кўсаклар сонини ошириб, тола сифатини яхшилайди. Чанқатиб ёки кўллатиб суғориш мумкин эмас. Сабаби ғўза кўллатиб суғорилганида қатор ораларига ишлов кечикади, бегона ўтлар ва зараркунандаларнинг кўпайишига қулай шароит яратилади. Энг муҳими, экинни шамоллатиш – “варақлаш” тадбирига халақит беради.\nАгротехникадаги муҳим жиҳатларни эътиборга олиб, иккинчи суғоришни сувчиларимиз Абдунаби Холматов ва Дилмурод Тугаловлар қулай муддатларда тугаллашди. Учинчи суғоришни август ойида “шарбат” усулида амалга оширишади. Маҳаллий ўғит ғўзага озуқа бериши билан бирга, буғланишни камайтириб, эгатларда намликни узоқ вақт сақлайди ва ҳосил ривожини тезлаштиради.\nМўл ҳосил тўплашда сувчи ва механизаторнинг ҳамфикрлиги, ҳамжиҳатлиги катта аҳамиятга эга. Оби-тобида ўтказилган культивация ҳосил сифати ва салмоғини оширади. Ишловда ғўза илдизи шикастланмаслиги, ҳосил нишоналари тўкилмаслигига алоҳида эътибор қаратяпмиз. Бунда культиваторнинг ишчи қисмлари “балиқ сирти” каби ўралиши, трактор бир маромда ҳаракатланишини механизаторимиз Ғулом Мирзаев доимий назорат қилиб бораётир. Ғўзани темир пиширади, деган нақлга амал қилиб, ишловни қуёш тафти кучайган пайтда ўтказяпти. Зеро, салқинда ғўза барги ва танаси таранглашиб, мўртлашиши оқибатида узилиш, синишга мойил бўлади. Иссиқ ҳароратда эса ғўзаларнинг эгилувчанлиги ортади. Мақбул муддатда ўтказилаётган культивация самарасида ғўза илдизлари етарли миқдорда ҳаво ва ҳарорат оляпти. Ўсимлик ривожи тезлашиб, ҳосилга ҳосил қўшилмоқда.\nБугунги барча агротехник тадбирлар далада янада ҳамжиҳат бўлиб ишлашни тақозо этади. Ғўза орасига қанча кўп техника кириб, одам ораласа эгатларда ҳаво айланиши шунча яхшиланади, экин димиқиб қолмайди. Қатор ораларини “варақлаш” айни дамда ғўзанинг ҳолати қандайлигини пухта ўрганиш, кузатиш имконини ҳам беради. Ана шу муҳим жиҳатларга масъулият билан ёндашаётганлигимиз натижасида ҳар тупда ҳозиргача 5-6 тадан кўсак ҳосил бўлди. Ҳосил чўғи бугунги меҳнатимизга боғлиқлигини чуқур тушунган ҳолда парваришни август ойи охиригача сусайтирмаймиз ва ҳар тупда ўртача 15-16 та тўқ кўсак тўплашга эришамиз.\nСайхунобод туманидаги “Шўрўзак-Ғаллакор ҳамкор” фермер хўжалиги раҳбари.


Ҳикикомори ўзи нима? - BBC News O'zbek\nҲикикомори ўзи нима?\nЯпонияда миллионга яқин ёшлар ўз ётоқларидан чиқмай, жамиятдан мутлақо иҳоталанган тарзда, йиллар мобайнида яшайдилар.\nУлар ташқи дунёдаги ҳеч ким билан ҳеч қандай йўлда, ҳаттоки ўз ота-оналари билан ҳам мулоқот қилмайдилар.\nУларни Японияда ҳикикоморилар дея аташади. Япония ҳукумати бу руҳий ҳолатни муаммо сифатида тан олган ва унга қарши кураш марказлари тузилган.\nҲикикоморига аксар ҳолларда ўсмирлар, асосан оиланинг тўнғич ўғиллари мубтало бўлишлари айтилади.\nҲикикомори руҳий касалликми?\nТокиода шанба кунги баскетбол мусобақасини бир гуруҳ ёшлар мириқиб тамоша қилмоқдалар. Бу ҳолатниннг ажабланарнли ери йўқдек. Лекин ёшларнинг айни шу гуруҳи уйдан чиқиб спорт стадионига кела олганларининг ўзи улар учун ғайри одатий ҳолат. Чунки улар ўта ғаройиб, хиккикомори синдромига чалингалар. Улар йиллаб бир хонадан чиқмайдилар.\nЯпонияда бу синдромга чалинанлар учун махсус клублар ташкил қилинган.\nБу клубда биз учратган ёшларнинг ҳаммаси учун бу синдром мактабга бориш каби оддий амални бажаришда мушкулликларга учрай бошлаган вақтлари ибтидо топган.\nУлардан бири Ҳиде.\n"Мен мактабга бормай қўйдим. Ота-онам мени айблашди, мен уларни...Жуда катта руҳий босим остида қолгандек сездим ўзимни. Секин аста уйдан чиқиб, одамлар билан учрашишдан қўрқа бошладим. Шундай қилиб бутунлай уйдан чиқмай қўйдим...Синдром энг кучайган вақтлари умуман уйдан чиқмасдим. Ота-онамни ҳам кўргим келмасди. Шунинг учун тунни кунга, кунни тунга айлантириб олгандим. Кундузи ухлаб, тунларни телевизор кўриб, интернет тикилаб, китоб ўқиб ўтказардим", дея ҳикоя қилади ўз бошдан кечирганлари ҳақида Ҳиде.\nImage caption Японияда ҳикикоморига чалинганлар муаммоларини ёритувчи журнал ҳам чоп этилади.\nҲиде жамиятга ва ота-онасига нисбатан ғазаб, ғам-ғуссага ботганлик, келажаги ҳақидаги хавотирлар, нормал ҳаёт кечираётган бошқаларга нисбатан ҳасад уни уйнинг тўрт девори орасида ушлаб турган омиллар бўлганлигини айтади.\n"Нима учун бу нарсалар менинг бошимдан кечиши керак", деган салбий ўйлар унинг бутун вужудини қамраб олганди.\nКлубдаги ёшлардан яна бири ота-онаси билан қайси касбни танлаш борасида келиша олмаганидан сўнг бу синдромга учраган.\nЯна бошқалар эса келажаклари борасидаги ўткир хавотир уларни бу ҳолатга туширганини айтадилар. Ота-оналари бу ҳолатни қандай қабул қилганлар?\n"Ота-онанинг сени тушунишлари муҳим".\n"Албатта ота-онам хавотирга тушишди. Биз кичик бир қишлоқда яшардик. Ҳамма бир-бирини танирди. Оиламизда нималар бўлаётганидан хабардор эдилар. "Ўғлинг мактабга бормаяпти, келажаги ҳароб бўлади", деб гапиришарди. Ота-онам ўзларининг обрўси ҳақида ҳам қайғуришаётганди", дейди клубга келганлардан бири Тоши.\nБу каби ҳолларда кўпда ота-оналар ўз фарзандларига нималар бўлаётганини тушунмай ва қандай ёрдам ҳам беришни билишмайди.\nБаъзилар учун бу синдром кечроқ бошланган вақтлари ҳам бўлади. Жаноб Кобанинг ўғли 30га яқинлашганда, ишини йўқотиб, қарзга ботганидан сўнг хонасига қамалиб олган.\n"Менинг ўғлим танҳо эди, дўстлари йўқ эди. Болалигидан шундай эди. Бизларга ҳеч нимани айтмади. Ўзи ҳам нималар бўлаётганини тушунмаган менимча".\nШифокорлар нима дейди?\nБу синдромни аниқлаб оммага тушунтира бошлаган дастлабки шифокорлардан бири Томако Сайто. У 1998 йили "Чексиз ўсмирлик" номли китобни нашрдан чиқарди.\nImage caption Ҳикикоморига чалинганларнинг 70-80 фоизини ўғил болалар ташкил этади.\nУ мутассил компютер ўйнаб, телевизор кўрувчи ўсмирдан ҳикикомори синдромига чалинган бола орасидага фарқ ҳақида гапиради.\n" Фақатгина интернет орқали дўстлари мавжуд бўлган шахсни учратганмисиз. Улар виртуал жаҳонда яшайдилар. Бундайлар бор албатта. Лекин хикикоморилар ҳатто мобил телефонга эга эмаслар, улар интернет орқали ҳам ҳеч ким билан мулоқот қилмайдилар, улар фақат интернетни кузатадилар, ҳудди теливизордек. Ўзгалар билан ҳеч қандай маъноли алоқага чиқмайдилар, дўстлик алоқаларига эга бўлмайдилар. Онглари бундан азобда бўлади, бировни учратиб, дўстлашиб, муносабат ўрнатишни хоҳлайдилар, лекин бундай қила олмайдилар".\nҲикикомори руҳий касалликми? Тиббий нуқтаи назардан уни қандай талқин қиладилар ва тушунтирадилар.\n"Соғлиқни сақлаш вазирлиги маълумотларига кўра, ҳикикоморига чалинганларнинг 3 дан 1 қисми ўзликни белгиловчи ҳислатларнинг бузилиши, яна 3 дан 1 қисми руҳий ривожланиш касалликлари ва қолганлари ижтимоиий қўрқув, ёда обсессив-компулсиз касаллик каби синдромларга йўлиққанлар. Бу синдромга чалинган ўсмирлар ҳаётга мослашиш давридан ўтаётган вақтлари мушкулликларга юз тутиб, ўзларини жамиятдан иҳоталаб оладилар. Ҳозирда бу жуда жиддий муаммога айланмоқда".\nҲикикоморига учраганлар Жанубий Корея ва Италия каби мамлакатларда ҳам қайд этилган бўлса ҳам, ҳозирда уларнинг энг кўп сони Япониядадир.\nНима учун айнан Японияда бу ҳолат кўпроқ учрамоқда? Юрико Сузуки Токиодаги руҳшунослик миллий институтида ишлайди:\n"Японлар жуда кўп "бошқалар мен ҳақимда нима деб ўйлашаркин" дея қайғурадилар. Ёш болалар "синфдошимларим мен ҳақимда нима деб ўйлайдилар", дея қайғуришади. Фарзандлари хикикоморига учраган ота-оналар эса, фарзандлари ҳақида қайғурадилар, лекин "бошқалар биз ҳақимизда қандай фикрдалар", деган ўй ҳам уларни ташвишга солади. Маданий ўзгачалик ҳам ёшларнинг қамалиб олишларига сабаб бўлади. Японлар юрагидагини очиб-соладиган халқ эмас, шунинг учун дардини яшириб, жамиятдан ўзини иҳоталаб олишга мойиллик бор".\nЮрико Сузукига кўра, бошқа мамлакатларда бу каби муаммога учраганлар аксинча жамиятга қарши бирон нарса қилиш, дардларини билдириб қўйиш учун аксилижтимоий ёда жиноиий амалларга қўл урсалар, Японияда аксинча, бошқалардан қочиб, қамалиб олишлари юз бермоқда.\nКасалликми касаллик эмасми?\nТиббий нуқтаи назардан ҳикикомори синдромини изоҳлаш барибир мушкул.\nБу синдромни аввалдан мавжуд бўлган бирон руҳий муаммо келтириб чиқарадими, ёки ёшлар ўзларини иҳоталаб олишларидан кейин, оқибат ўлароқ руҳий муаммолар ривожланадими?\nImage caption 2002 йили Би-би-си ҳикикомори ҳақида ҳужжатли филм намойиш этганидан сўнг Британиялик ота-оналардан ҳам фарзандлари бу ҳолатга мубтало бўлганлари ҳақида мактублар келиб туша бошлади.\nМутахассиларга кўра, бу ерда дастлаб товуқ бўлганми, тухум усулидаги саволнинг у қадар фойдаси йўқ. Муҳими бу синдромга чалинганларга ёрдам бериш йўлини топишдир.\nТокиодаги шифохоналардан бирида руҳий касалликлар бўлми раҳбари Касиоро Сайконинг айтишича, ҳозирга қадар бу синдромни қандай даъволаш борасида бирон мукаммал, кенг қабул қилинган йўл йўқ.\n"Ҳозирда биз касалликни шунчаки кузатиб, нима бўлар экан , деб кузатиб туриш иш бермаслигини биламиз. Бу синдромга учраганлар уйларига психолог мутахассиларни юборишга ҳаракат қиляпимз. Лекин шунда ҳам жуда эҳтиёткор бўлиш керак, чунки бу уриниш ҳам оқибатлар келтириб чиқариши мумкин. Касаликка чалинган инсон мутахассис келаётганидан хабардор бўлмаса ёда ёқтирмаса, бирданига ғазабга тушиб, ҳужум қилган вақтлари ҳам бор. Шунинг учун бу каби ёндошувга яхшилаб тайёргарлик кўриш керак".\nҲозирда фарзандлари ҳикикоморига чалинган ота-оналар биргалашиб, уларга ёрдам бериш марказларини ташкил қилмоқдалар.\nУлар лозим шароитлар яратилган ва фарзандлари ўзларини хавфсиз ҳис қиладиган фазодаги марказлар яратиб уларни бу шароитдан чиқаришга уринмоқдалар.\nБу каби мараказлардан бири раҳбарининг айтишича, ота-оналар фарзандлари ўзгача эканлигини қабул қилиб, тушуна билишлари муҳимдир.\n"Кўплаб болалар ўз ота оналари учун яхши, қулоқ соладиган тарбияли болалардир. Кейин улар ҳикикоморига учрасалар, катталар, "менинг яхши боламга нима бўлди, бор кўчага чиқ, мактабга бор", деб зўрлай бошлайдилар. Фарзандлари қандай ҳиссиётларни бошдан кечираётганларига қулоқ тутиб, тушуниш, уларни бу ҳолатдан чиқишга ёрдам берадиган йўллардан биридир".\nСуҳбатимиз бошида тилга олинган Ҳиде ҳам ҳозирда аҳволи яхшиланиб, ишлай бошлади. Унга кўра, ота-онаси унинг аҳволини тушуниб, қабул қилганлари бу йўлда катта ёрдам бўлган.\n"Менинг ҳолатимда ота- онам менга нималар бўлаётганини тушуниб етишлари учун анча вақт кетди. Бу каби синдром рўй бериши мумкинлигини тушуниб етганларидан сўнг, биз биргаликда суҳбатлаша ва муҳокама қила бошладик. Ҳозирда улар бу борада анчайин очиқ гапирадилар ва ҳаққонийлар. Мен учун бу жуда муҳим".\nҲикикоморини тўлиқ руҳий касаллик, деб талқин қилиб бўлмаса ҳам, ёшларнинг ўз хавотир ва ғам-ғуссаларини изҳор этиш йўлига ўхшайди.\nЛекин баъзида бу ҳолат йилларча давом этиб, инсон ҳаётининг аксар қисмини эгалаган вақтлари ҳам бор.\nМен касалманми? (руҳий ҳолатларга назар)\nСурункали, мутассил чарчоқ касалликми?\nМуҳожирликнинг руҳий қирралари


ЎзА - Янги ҳужжатли фильм суратга олинди\n13.08.2018 23:50 Чоп этиш версияси\nЯнги ҳужжатли фильм суратга олинди\nҚуролли Кучлар академиясида Ватанимиз мустақиллигининг 27 йиллигига бағишланган “Саркардалар мактаби. Ўзбекистонда ҳарбий таълим: кеча ва бугун” номли ҳужжатли фильм тақдимоти ўтказилди.\nМудофаа вазирлиги масъуллари, “Ўзбеккино” Миллий агентлиги, “Ҳужжатли фильмлар киностудияси” давлат унитар корхонаси вакиллари, фильм ижодкорлари, ҳарбий хизматчилар иштирок этган тадбирда мамлакатимизда ёшларни жисмонан бақувват, маънан етук, юксак интеллектуал салоҳиятли Ватан ҳимоячиси этиб тарбиялаш борасида амалга оширилаётган ишлар юксак самаралар бераётгани таъкидланди.\nМазкур фильм Қуролли Кучлар академияси ташкил топганининг 100 йиллиги муносабати билан тасвирга олинган бўлиб, унда ҳарбий билим юртининг тарихи ва бугунги кундаги ўзгаришлари, янгиланишларга алоҳида эътибор қаратилган.\n– Ушбу фильм ёшларни ватанпарварлик руҳида тарбиялаш, армия ва халқ бирлигини таъминлашга хизмат қилади, – дейди сценарий муаллифи Фурқат Эргашев. – Фильмни тасвирга олишда мамлакатимизда жорий этилган ҳарбий таълимнинг ягона тизимида асосий ўринни эгаллайдиган мазкур академия том маънода ҳарбий илм-фан марказига айланганини кўрсатишга имкон қадар ҳаракат қилдик.\nЎзбекистон Республикаси Мудофаа вазирлиги томонидан ижодкорларга ташаккурнома ҳамда эсдалик совғалари топширилди.


Маънавият 01.10.2019 131\n"Вундерваффе" ("мўъжиза-қурол") ҳақидаги гап-сўзлар ёлғон-яшиқ бўлгандими ёки нацистлар Германиясини қутқарадиган нажот эканини ҳозирга қадар билишнинг имкони бўлмади.\nСакровчи бомба, учар танк ва бошқалар\n1942 йилнинг октябрида учинчи рейхнинг мудофаа вазири Альберт Шпеер "Биз ғалаба остонасида турибмиз. Большевикларга қарши урушда "вундерваффе" номли ноёб қурол ёрдамида ғалаба қозонамиз", дея ҳайратомуз баёнот беради. Геббельс раҳбарлигидаги тарғибот вазирлиги ҳам "вундерваффе" аллақачон йўлда ва ҳадемай душманга "қақшатқич зарба беради", дея немис халқига бир неча маротаба хабар тарқатди.\nОрадан уч йил ўтиб ҳам бу каби шов-шувли хабарлар тўхтамади. 1945 йилнинг 29 апрелида, Иккинчи жаҳон уруши тақдири ҳал бўлиб улгурган бир паллада Берлин радиоси "Яқин вақт ичида "мўъжиза-қурол" рейх душманларининг кулини кўкка совуради. Унинг қўлланилишига фюрернинг ўзи ижозат берди", дея хабар қилади. З0 апрелда эса Адольф Гитлер ўз жонига қасд қилди. Бу ҳолат вақт ўтиб тарихчиларнинг "Ҳақиқатан ҳам Германия уруш жараёнини ўзгартириб юборишга қодир қудратли қурол устида тадқиқот ишларини олиб борганми ёки бу фақатгина Геббельснинг тарғиботга оид найрангимиди?" каби саволлар юзасидан баҳс-мунозаралар қилишига сабаб бўлди.\n"Тадқиқот ишлари тасаввурни ҳайратда қолдиради"\n- "Вундерваффе"нинг яратилиши сира афсона эмас, - дея ишонч билан сўзлайди собиқ Чехословакиянинг давлат архиви экс-ходими Алоиз Водичка. - 1944 йилнинг 4 мартида мамлакатнинг немислар томонидан босиб олинган Пльзень ва Брно шаҳарларида ер ости иншоотлари қуриш бошланган. Ушбу ишлар Гитлернинг севимли шотири Ганс Каммлернинг конструкторлик бюроси томонидан амалга оширилган, "мўъжиза-қурол"нинг тадқиқ ишларига у, яъни қўриқлаш отряди (SS)нинг 43 ёшли группенфюрери шахсан масъул бўлган. Бир йил ўтмасдан "Шкода" заводининг бинолари остида улкан тадқиқот мажмуаси барпо этилган. Унда ер остига чўзилган чуқур туннеллар, олимлар учун лабораториялар, "учар жисмлар"ни учириш учун шахталар ва ҳатто "вундерваффе" синовлари учун полигонлар мавжуд бўлган. Уруш тугашига уч кун қолганда америкаликлар Пльзень шаҳрини эгаллаганида рекорд даражадаги муддатларда қурилган 35 километр ер ости коммуникацияларини аниқлашган.\nАмерика разведкасининг 1945 йил 14 октябрда АҚШ ҳарбий ҳаво кучлари штабига йўллаган маълумотида "Биз Чехословакия, Австрия ва Венгриянинг ер остидан 107 та завод топдик, бу эса биз ўйлаганимиздан ҳам кўпроқ. Тахминан уларнинг ярмида бизга номаълум қурол-яроғларни тадқиқ қилиш билан шуғулланишган", дея қайд этилади. Пльзендаги конструкторлик бюроси SSнинг махсус қўриқчилари томонидан халқа шаклида ўраб олиб қўриқланган: ер ости бункерларида Қуёш нурларини кўрмасдан Европанинг энг яхши олимлари меҳнат қилишган.\nУларнинг кўпчилиги бу ерга мажбурий тарзда олиб келинган, урушдан сўнг улар аллақаёққа ғойиб бўлишган, ҳаттоки, уларнинг жасадларини ҳам топишнинг имкони бўлмаган. 1945 йилнинг 3 апрелида Гитлер Каммлерга Германиядаги барча махфий лойиҳалар устидан бошқарувчилик қилишни назарда тутувчи алоҳида буйруқ жўнатади. Айнан ўша куннинг ўзида Геббельс ўз кундалигига "Ганс муҳим ихтирога жуда яқин. Унинг тадқиқот ишлари ҳар қандай тасаввурни ҳайратда қолдиради" деб ёзади.\n- Уруш тугашига бир ҳафта қолганида Каммлер учинчи рейхда қудратли инсон сифатида Гитлердан кейин иккинчи бўлган, - дейди польшалик тарихчи, 15 йилдан бери "вундерваффе" сири устида тадқиқот олиб бораётган Игорь Витковский. - 1945 йилнинг баҳорида дафъатан унинг бошида ҳеч қанақанги сабабларсиз юксак даражадаги унвон ва мукофотлар ёмғири ёғади, SSнинг обергруппенфюрер фахрий унвони берилади. Ушбу қўққисдан кўрсатилган марҳаматларни балки биргина сабаб билан изоҳлаш мумкиндир - Каммлер учинчи рейхни қутқаришга қодир бўлган қуролни яратишда муваффақиятга эришган. Гитлернинг тирик қолган барча сафдошлари ўз ёдномаларида белгилашича, фюрер яқин вақт ичида "вундерваффе" арсеналларини ишга тушириши ва душманларни "заррага айлантириши"га астойдил ишонган. Яна бир талқинга кўра, Каммлерга "мўъжиза-қуролни" батамом битиришига атиги бир ой етмаган!\nКонструктор қаерга ғойиб бўлган?\n1945 йилнинг 4 майида Ганс Каммлер кутилмаганда Прагага келиб, хотиржам, худди ҳеч нарса содир бўлмаганидек ер остидаги заводлар ишчиларига график бўйича сўнгги буйруқларни беради. У "Шкода" ходимларига ҳеч нарсани тушунтирмайди, улар эса "агар Берлин Қизил армия томонидан қўлга киритилган бўлса, энди "вундерваффе" билан шуғулланишдан нима маъно бор?", дея ҳайратда қолишади.\nБарча махфий ҳужжатлар (чизмалар, режалар, тадқиқот ишлари) зудлик билан Пльзенга кўчирилади, Каммлернинг ўзи эса ном-нишонсиз йўқолади. Фюрер арзандасининг на тириги, на ўлигини топа олишади. Унинг йўқолиши бўйича фақатгина учта талқин мавжуд. Биринчисига кўра, у 9 май куни Пльзендаги ўрмонда ўзини отган эмиш. Бироқ айнан ўша куни уни обераммергау ракетачи Вернер фон Браун шаҳарчадаги меҳмонхонада кўрган, кейинроқ у терговда "Каммлер мундирини ёқиб, маҳаллий монастир ертўласига яширинишни хоҳлаган", дея кўрсатма беради.\nЯна бир талқинга кўра, SSнинг махсус лойиҳалари бошлиғи партизанлар ҳужум қилган бункерда нобуд бўлган.\nУчинчи талқинга кўра, бу ҳатто танқид қилишга арзимайди - у "бир гуруҳ шахслар" кўрсатмаларига асосланган, яъни улар Каммлернинг дафн маросимига гувоҳ бўлишган. Аслини олганда, ғойиб бўлган обергруппенфюрерни топишга ҳеч ким умуман уринмаган. АҚШ ҳам, собиқ иттифоқ ҳам баайни оғизларига талқон солиб олишгандек, Нюрнберг процессида ҳам Ганс Каммлерни эслашмаган. Ваҳоланки, бу инсон нацистларнинг энг муҳим лойиҳаларига масъул бўлиб, тўғридан-тўғри Гитлерга бўйсунган. Рейхсканцлер (1945 йилгача Германияда: ҳукумат бошлиғи) Борман ва гестапо (фашистлар Германиясининг яширин сиёсий давлат полицияси) бошлиғи Мюллер (улар ҳам уруш охирида ғойиб бўлишган) қидирувга берилди, "вундерваффе" ихтирочисини эса бамисоли у мавжуд бўлмагандек унутиб қўйишди. 1948 йилнинг 7 сентябрида Берлин суди томонидан Каммлер расман вафот этган деб топилди.\n- "Мўъжиза-қурол" лойиҳаси бошлиғи қочиб кетганига ҳечам шубҳаланмайман, - дея таъкидлайди Игорь Витковский. - Мен шахсан Ганс Каммлернинг портфелидаги харитани кўрдим, унда қалам билан фронт томонига қаердан яхшироқ ўтиш мумкинлиги белгилаб қўйилганди. У эга бўлган махфий сирлар бутун дунёга ҳукмронлик қилишига замин яратиши мумкин эди, шу боисдан, америкаликлар ҳам, руслар ҳам имкон қадар тезроқ "Шкода" заводи ва Каммлернинг ўзини қўлга киритишга шошилишган.\n1945 йилнинг 6 майида Европадаги АҚШ армиясининг қўмондони Дуайт Эйзенхауэр "Собиқ иттифоқ билан келишувга мувофиқ" ўз жангчиларига Пльзенга қараб юрмасликка буйруқ беради. Генерал Паттоннинг 16-танк дивизияси мазкур буйруқни назар-писанд қилмасдан, советлар истило қилган ҳудудда жойлашган ва "эгасиз" Пльзенни забт этиш учун юришни амалга оширади. Америка разведкаси "Шкода" туннелини ўрганиш мақсадида у ерга кира бошлайди. Фақатгина 12 май куни, собиқ иттифоқ томонидан қатъий норозилик билдирилгандан сўнг, Пльзенга Қизил армия киради. Қизиқ, америкаликлар Каммлер архивидан нимани излашган бўлса?\nРус тилидан Азизбек НОРОВ таржимаси.


Йўловчиларнинг мунтазам авиақатновларини тақиқлаш коронавирус билан касалланиш кўпайиши сабабли 1 августгача узайтирилди, тақиқ санитария-эпидемиология меъёрларига жавоб берадиган йўловчи чартер ва юк рейсларига тааллуқли эмас.\nТОШКЕНТ, 9 июл - Sputnik. Ўзбекистон хорижий давлатлар билан мунтазам авиарейсларни янги COVID-19 коронавируси билан касалланиш кўпайиб кетганлиги сабабли август ойидан эрта тиклай олмайди, деб хабар беради РИА Новости мамлакат Вазирлар Маҳкамасидаги тезкор штабга таяниб.\nҲукумат ҳаво транспортида йўловчилар қатновини таъқиқлашни камида 1 августгача узайтирди, бунда санитария-эпидемиология меъёрларига риоя қилган ҳолда йўловчи чартер ва юк ташиш рейслари бундан мустасно.\nАввалроқ, тезкор штаб 6-19 июл кунлари яна 19 чартер олиб кетувчи авиарейсларини, шу жумладан тўққизтаси Россиядан, ташкил этилишини эълон қилганди. Кейинчалик, мамлакат Транспорт вазирлиги республикада COVID-19 билан касалланган беморларнинг кўпайиши сабабли Россиядан тўртта чартерни бекор қилди.\nКеча махсус комиссия халқаро рейслар сонининг қисқариши ва халқаро юк ташиш соҳасида ишлайдиган ҳайдовчилар учун махсус чоралар жорий этилишини эълон қилди. Бундай чоралар республикада эпидемиологик вазиятнинг ёмонлашиши муносабати билан қабул қилинди.


Ўсмирлик ёши ўндан ўн саккиз ёшгача бўлган давр ҳисобланади. Бу давр ўсишнинг гуркираб ривожланиши натижасида кўп энергия сарфланиши билан биргаликда кучли бўлмаган иштаҳани талаб қилади. Ўсмирларнинг соғлом овқатланиши - озиқа моддалари ва энергияга бой бўлган рациондан иборатдир. Ширинликлар ва ёғлик таомларни кўп истеъмол қилиш хавф омилларини келтириб чиқариши сабабли, ўсмирлик даврида истеъмол қилинаётган овқатларни алоҳида гуруҳларга ажратиб олиш тавсия этилади. Бу даврда иккиламчи жинсий безларнинг шаклланиши билан биргаликда ўсиш кучаяди, натижада ички аъзолар ва тизимларнинг тўлиқ ривожланиш юзага келади. Кечаги бола бугунги катта киши - инсон бўлиб шаклланади. Ўсмирлар организмининг меъёрида ривожланиши ва навқирон инсон бўлиб шаклланишида овқатланишнинг аҳамияти жуда катта.\nЎсмирлик даврида қатор касалликларнинг шаклланиши нотўғри овқатланиш сабабли юзага келади. Ушбу ёшларда чизбургер, гамбургер, ход дог, чипслар билан биргаликда кола, газли ва рангли салқин ичимликларнинг истеъмол қилиниши тур хил касалликларнинг ривожланишга замин яратади.\nКичик мактаб ёшида (7 - 11 ёш) сут тишларининг доимий тишлар билан алмашиниши содир бўлади, жисмоний ривожланишда яққол жинсий диморфизм кузатилади. Ўғил ва қиз болалар ўртасида ўсиш ҳамда ривожланиш типи бўйича ҳам, жинсга хос бўлган тана тузилишининг шаклланиши бўйича ҳам фарқлар мавжуд бўлади. Майда мушакларда мураккаб мувофиқлаштирувчи ҳаракатлар тез ривожланади бунинг ҳисобига ёзиш имконияти пайдо бўлади.\nЎсмирлик даври эндокрин безлар фаолиятининг кескин ўзгариши билан характерланади. Бу даврда қиз болаларда кучли жинсий ривожланиш, ўғил болаларда эса, унинг бошланиш даври кузатилади. Ўсишнинг сакраши, унга хос бўлган баъзи организм гормонлари жинс учун хос бўлган қирраларнинг пайдо бўлиши ва ривожланиши содир бўлади. Бу рухий ривожланишдаги, ирода, онг, ҳулқ - атворнинг шаклланишидаги мураккаб даврдир. Кўпинча бу ҳаётдаги аҳамиятли жиҳатлар тизимини, ўзига, ота - онасига, тенгдошларига ва бутун жамиятга бўлган муносабатни етарли даражада қайта кўриб чиқишдир. Қалтис фикрлаш ва ҳаракатлар, ўзини маъқуллашга ва зиддиятларга бўлган интилиш ҳам мана шу даврда кузатилади.\nОқсилларнинг ўсмирлар овқатланишида аҳамияти.\nКитобнинг олдинги қисмларида баён этилганидек, инсон эволюцияси давомида унинг овқатланишида оқсил устувор бўлиб, организмга алмаштириб бўлмайдиган аминокислоталар тушишининг минимал физиологик даражаси таъминланиши зарурияти билан ифодаланади. У азотни мувозанат ҳолати ва овқат билан тушаётган оқсилнинг биологик қийматига боғлиқ бўлади.\nОрганизмнинг ўсиш ва ривожланиш даврида оқсилга эҳтиёж тана вазни бирлигида катта одамникига нисбатан юқорироқ бўлади.\nОвқат таркибидаги оқсилнинг муҳим кўрсаткичи унинг ошқозон – ичак тизими ферментлари таъсирида ҳазм бўлишидир. Ҳазм тезлигига кўра оқсилларни қуйидаги гуруҳларга ажратиш мумкин:\nтухум, балиқ ва сут таркибидаги;\nдонлар (нон ва ёрмалар) таркибидаги;\nдуккаклилар ва қўзиқорин таркибидаги.\nКўп сонли текширувларда тўлақонли оқсилга эга бўлган ҳайвон маҳсулотларининг биологик қиймати ўсимликларникидан юқорироқ бўлиши аниқланган. Турли маҳсулотлардаги оқсилларнинг организмга сингиши қуйидагича: тухум ва сут – 96 %; гўшт ва балиқ – 95 %; 1 ва 2 навли ундан ёпилган нон – 85 %; сабзавотлар – 80 %; картошка, дуккаклилар, йирик тортилган ун нони – 70 %.\nЎсмирларда оқсилларни кунлик истеъмол талаби 1кг тана вазнига 1,5 – 2,0 грамм ва ундан 50 % ҳайвонларники бўлиши керак (мол ва парранда гўшти, балиқ ва сут маҳсулотлари). Илгари таъкидлаганимиздек, оқсиллар бирламчи маҳсулот ҳисобланиб, организмнинг ўсиши ва иммун тизимни таъминловчи манба ҳисобланади. Уларнинг етишмаслиги оқибатида бош мияда ўзгаришлар содир бўлади, ақлий қобилият ва хотира пасаяди, ўсмирларда тез чарчаш юзага келади. Иммунитетнинг пасайиши оқибатида юқумли касалликларни юқиш эҳтимоли кучаяди. Сут маҳсулотлари нафақат оқсиллар балки калцийнинг ҳам манбаи ҳисобланади. Гўшт маҳсулотлари эса оқсилдан ташқари темир, балиқ қатор минерал моддалар билан биргаликда фосфор ва рухга бой.\nЁғларнинг ўсмирлар овқатланишида аҳамияти.\nЎсмирлар организмининг ёғларга бўлган кунлик талаби 100 грамм атрофида ҳисобланади. Ёғлар энергия манбаи бўлибгина қолмай гормонлар синтезида ҳам иштирок этади. Улар орасида аҳамиятлиси сариёғ, сметана ва ўсимлик ёғлари ҳисобланади. Ўсимлик ёғлари тўйинмаган ёғ кислоталарини, ҳайвон ёғлари эса ёғда эрийдиган А ва Д витаминларини организмга тушишини таъминлайди. Истеъмол қилинадиган ёғларнинг 70 % ўсимлик, 30 % эса ҳайвон ёғлари бўлиши керак. Сўнггиси асосан ўсимликлар, ёнғоқлар, сули ва гречиха орқали қабул қилинади.\nҲайвон ёғлари эса қўй думбаси, сариёғ, сметана ва пишлоқлар таркибида организмга тушади.\nУглеводларнинг ўсмирлар овқатланишида аҳамияти.\nУглеводлар инсон учун асосий қувват манбаи бўлиб, овқатлар билан қабул қилинадиган кунлик қувватнинг 50 - 70 % таъминлайди. 1 г углевод ўзлаштирилиши натижасида организмда 4 ккалга тенг қувват ҳосил бўлади. Углеводлар алмашинуви ёғлар ва оқсиллар алмашинуви билан мустаҳкам боғланган. Ўсмирлар учун таомнома тузганда озиқ - овқатлар миқдори жиҳатдан етарли бўлиши ва организм йўқотган қувватни қоплаши керак. Бунда қуйидагиларга эътибор бериш лозим:\nКунлик рационнинг энергетик қийматига;\nРацион таркибидаги оқсиллар, жумладан, ҳайвон оқсилларининг миқдорига;\nТаомнома таркибидаги ёғлар, шунингдек ўсимлик ёғларининг миқдорига;\nРацион таркибидаги карбонсувларнинг, шунингдек шакар, яъни дисахаридлар миқдорига;\nРацион таркибидаги С, А, Д, В1, В2, В6, РР витаминлар миқдорига;\nКальций, фосфор, темир ва магний каби минерал моддалар миқдорига;\nОвқатни куннинг маълум бир вақтида истеъмол қилишга (1-жадвал);\nКунлик энергияга бўлган талабни 14 % оқсил, 30 % ёғ ва 56 % углеводлар ҳисобида тўлдирилишига;\nТаомлар таркибидаги маҳсулотларнинг турли – туманлигини таъминлашга;\nОвқатланиш тартибига (овқатланиш вақтига ва тартибига мос равишда асосий озуқа моддаларини тақсимлаш).\nЎсмирларнинг озиқ - овқат маҳсулотларига эҳтиёжи ва энергия талабини аниқлашда унинг машғулоти, жинси, ёши, шуғулланадиган спорт тури ва жисмоний юкламалар даражасига ва яшаш жойининг иқлимининг ҳам инобатга олиш зарур.\nКунлик овқат рационини қуйидаги тартибда тузиш керак: умумий қувватнинг 14 % оқсиллар, 30 % ёғлар, 56 % карбонсувлар ҳисобига қопланиши зарур. Рацион таркибидаги оқсиллар, ёғлар ва карбонсувларнинг нисбати эса 1:1:4 нисбатда бўлиши лозим.\nОвқатланиш жараёнида унинг колориясини ҳисоблашда қуйидаги коэффицентлар инобатга олинади: 1 г оқсил - 4,1 ккал, 1 г ёғ - 9,3 ккал, 1 г карбонсувлар - 4,1 ккал қувват беради.\nТавсия этиладиган 4 ёки 3 марта овқатланиш тартибида кунлик рационнинг энергетик қийматининг тақсимланиши:\nОвқатнинг умумий қувватига нисбатан % ҳисобида\nКунда тўрт марта овқатланишда\nНонуштага иссиқ гўштли таомлар тавсия этилиши керак. Шунингдек, сабзавотли ва мевали салатлар, сариёғли ва пишлоқли бутербуродлар, иссиқ чой, какао ва шарбатлар, наъматак, компот ва кисел тақдим этилади.\nТушликда ҳаёт учун зарур ҳисобланган биринчи таомга суюқ шўрвалар (товуқ ва турли бошқа хил гўштли) тавсия қилинади.\nИккинчи овқатга эса иссиқ қуюқ овқатлар (гуручли, гречихали, мошли, нўхот, ловияли ва сабзавотли овқатларга гўштли ва балиқли қиймалар қўшиб) тавсия этилади. Рационга қўшимча равишда мевалар қўшилади.\nИккинчи тушлик нон ва сут маҳсулотлардан ташкил топган бўлиши керак.\nКечки овқатга асосан енгил таомлар тавсия этилади. Улар ошқозонга ортиқча юклама бўлиб тушмаслиги керак. Бу асосан омлет ва шунга ўхшаш енгил овқатлар бўлиши лозим. Ухлашдан олдин асалли сут ичиш зарур.\nЎсмирлар овқатланиши учун тавсия этилган озиқ - овқат маҳсулотларининг гуруҳлари:\nМураккаб углеводлар (карбонсувлар). Улар энергия манбаи бўлиб, организмнинг ўсиши учун кераклиги;\nОқсиллар. Ҳайвон, парранда ва балиқ гўшти оқсилларга бой. Улар юмшоқ тўқималар ва ички аъзолар қурилиши учун манба ҳисобланди. Шунингдек, қизил гўшт маҳсулотлари таркибида темир кўп бўлиб улар кам истеъмол қилинса камқонлик касаллиги ривожланади;\nЎсимлик толалари. Булар сабзавотлар, илдизли мевалар ва мевалардан иборат. Толалар ошқозон - ичак тизими фаолиятини яхшилаб, организмдан токсинларни (заҳарлар) чиқариб ташлашга ёрдам берадиган табиий антиоксидантлардир;\nЎсимлик ёғлари. Буларга ўсимлик ёғлари ва қатор ёнғоқлар киради. Уларни истеъмол қилиш ўсмирларни эрта даврда сочларини тўкилиши ва тирноқларини мўртлашишини олдини олади;\nСут ва сут маҳсулотлари. Ўсмирлар организмини алмаштириб бўлмайдиган аминокислоталар билан биргаликда витаминларнинг Д гуруҳи, кальций ва фосфор микроэлеметлари билан таъминловчи воситалардир;\nТоза ичимлик суви. Организмнинг меърий даражада ишлашини таъминлаш мақсадида 1кг тана вазнига кун давомида 30 мг сув истеъмол қилиш тавсия этилади. У ёки бу сабабга кўра ўсмир мунтазам бир хил ва энергетик қиймати паст ҳамда сифатсиз овқатланса қуйидаги муаммолар юзага келади:\nБош айланиши ёки кўз атрофида айрим нарсаларнинг кўриниши;\nЮқори даражада чарчаш;\nҚизларда ҳайз кўришнинг бузилиши;\nДарсни ўзлаштириш ва хотиранинг пасайиши;\nОзиш ёки семириш.\nОвқатланишдаги физиологик эҳтиёжлар турли ёш гуруҳлари ва жинсларга боғлиқ.\nБир кг тана вазнига 1 соат давомида сарфланадиган энергия (ккал)\nСаккиз – ўн бир ёшли болалар\nЖисмоний тарбия машқларида\nТаёқ билан ўйнаганда\nЎн бир – ўн тўрт ёшли болалар\nМусиқа, жисмоний тарбия\nДарс давомида (хориж тиллари, кимё, математика)\nДурадгорлик устахонасидаги ишлар\nДарс давомида (расм, география, физика)\nБолалар ва ўсмирлар истеъмол қилиши учун тавсия қилинадиган кунлик оқсиллар, ёғлар ва углеводлар ҳамда уларнинг энергия қиймати\n7 - 10 ёш\n11-13 ўғил болалар\n11-13 қиз болалар\n14-17 ўғил болалар\n14-17 қиз болалар\nОқсиллар (г) жами\nБолалар ва ўсмирлар истеъмол қилиши учун тавсия қилинадиганган кунлик витаминлар миқдори\nФолат кислотаси (мкг)\nБолалар ва ўсмирлар истеъмол қилиши учун тавсия қилинган кунлик асосий минерал моддалар миқдори (мг/кг)\nМинерал моддалар (мг)\nБир кунда истеъмол қилинадиган маҳсулотлар (г)\n11 - 13 ёшлар\n14 - 17 ёшли йигитлар\n14 - 17 ёшли қизлар\nТворог ва творог маҳсулотлари\nСметана ва қаймоқ\nТурли хил сабзавотлар\nЯнги узилган мевалар\nШакар ва қандолат маҳсулотлари\nБир кунда истеъмол килинадигантаомларнинг ҳажмий меъёри (г)\n14 – 17 ёшли йигитлар\nСутли бўтқа ёки сабзавотли таом\nГўштли, балиқли таом,\nомлет ёки творог\nСут, шарбат, маданли сув\nГўштли, балиқли таом\nШарбат, компот, кисель\nЁғсиз гўштли, сабзавотли ёки сутли таом, сабзавотли салат, кўкатлар\nҚатиқ, сут, наъматак дамламаси\nБир кунлик нон, миқдори


Самарқандда 13 майдан карантин тартиби кучайтирилади\nСамарқанднинг карантин туфайли бўшаб қолган кўчалари, 2020 йил март ойи.\nЖорий йил 13 май куни соат 06:00 дан эътиборан Самарқанд шаҳри бўйлаб карантин қоидалари кучайтирилади. Бу ҳақда Самарқанд шаҳар ҳокими Бобурмирзо Облоқулов 12 май куни шаҳар прокурори ва ИИБ бошлиғи иштирокида ўтказилган онлайн брифинг чоғида маълум қилди.\nШаҳар ҳокимига кўра, чоршанба тонгидан бошлаб Самарқандда транспорт воситаларининг белгиланган рухсатномасиз (стикерсиз) ҳаракатланиши тақиқланган. Шаҳарда фақат озиқ-овқат дўконларию бозорлари ҳамда дорихоналар фаолиятига рухсат берилиб, қолган хизмат турлари чекланган. Бу муассасалар олдига ҳам харидор билан ишлаш бўйича қатъий талаблар (дезинфекция воситалари, мижозни ниқоб ва қўлқоп билан таъминлаш каби) қўйилган.\nОблоқулов Самарқанд шаҳрига киришда ўрнатилган 25 та блокпост фаолияти ҳам кучайтирилишини айтган.\nҲоким карантин қоидаларига амал қилмаган ташкилот раҳбарлари жавобгарликка тортилишидан ҳам огоҳлантирган. Айни пайтда у чораларнинг нима сабабдан кучайтирилаётганига аниқлик киритмаган.\nЭслатиб ўтамиз, Республика махсус комиссияси карантин чекловлари даражаси бўйича Самарқанд шаҳри ва вилояти қизил ҳудудга киритилган.


Фарғонада ниқоб тақмаган қоидабузарларни камера орқали аниқлаш бошланади - Namanganliklar.uz\nЖорий йилнинг 17 октябридан кузатув камералари тиббий ниқоб тақмаган фуқароларни аниқлайди. Тажриба Фарғона вилоятидан бошланади. Бу ҳақда Фарғона вилояти ИИБ матбуот хизмати хабар берди.\nВилоятда замонавий инновацион технологиялардан фойдаланган ҳолда карантин тартибини сақлаш учун янги усул жорий қилинмоқда.\nЎзбекистонда илк маротаба жамоат жойларида карантин қоидаларига амал қилмай, ниқобсиз ҳаракатланган фуқароларни видео, фотофиксация воситалари орқали аниқлаш амалиёти йўлга қўйилади.\nҚайд этилишича, фотосуратга олинган ниқобсиз фуқаронинг шахси махсус база орқали аниқланиб, ИИО ва давлат санитария-эпидемиология назорати маркази ходимлари томонидан маъмурий баённома расмийлаштирилади. Ушбу баённома фуқаронинг яшаш хонадонига почта орқали юборилади.


Чўп суқсанг, кўкарадиган еримиз бор | O'zLiDeP\nЧўп суқсанг, кўкарадиган еримиз бор\nТоморқадан унумли фойдаланиш O‘zLiDePнинг диққат марказидаги масалалардан бири ҳисобланади. “O‘zLiDeP бошланғич ташкилотлари ўз томорқасида тадбиркорлигини бошлаганларга кўмакдош” лойиҳаси доирасида партия Гулистон туман Кенгашидаги “Бешбулоқ олтин хирмони” фермер хўжалигидаги бошланғич партия ташкилоти Бешбулоқ маҳалласида истиқомат қилувчи Нурулло Ҳусановга тадбиркорлик фаолиятини бошлаши учун амалий ёрдам кўрсатди.\nНурулло Ҳусанов оила аъзолари билан саккиз сотих ерда иссиқхона ташкил етиб, минг туп помидор парваришламоқда ва ўз томорқасини муҳим даромад манбаига айлантириб, маҳаллий бозор тўкинлигини таъминлашга улуш қўшмоқда.\n— Ўтган йили O‘zLiDeP фаоллари кўмагида 20 туп лимон, 2 туп апельсин кўчатини эккандик, - дейди Нурулло Ҳусанов. – Улар ҳосилга киргунича, ердан янада унумли фойдаланиш мақсадида улар орасига аввалига кўкат экдик. Рўзғоримизни қиш бўйи янги узилган турли-туман кўкатлар билан таъминлаган бўлсак, ундан ташқари маҳалламиз дўконларига ҳам сотдик.\nҲозирда 8 сотихли томорқанинг ярмини эгаллаган замонавий иссиқхонада лимон, мандарин, апельсин етиштирилмоқда. Қолганида эса олма, хурмо, анор, узум, олча каби ўндан ортиқ мевали дарахтлар парваришланмоқда.\n— Аввало, O‘zLiDeP фаолларига катта раҳмат. Улар ҳашар йўли билан томорқаларда экин экиш учун барча шароитларни яратиб берди, —дейди “Бешбулоқ” маҳалла фуқаролар йиғинининг жамоатчиик назорати ва истеъмолчиларнинг ҳуқуқларини ҳимоя қилиш бўйича комиссия раиси Олим Худойқулов. —Улар Нурулло Ҳусанов ҳовлисини қум ва тошлардан тозалаб, ўрнига тупроқ тўкиб, деҳқончилик билан шуғулланиш учун зарур шарт-шароит яратиб беришди.\nТоморқанинг ҳар қаричидан унумли фойдаланаётган хонадон аҳли ўтган бир йилда биргина иссиқхонадан ўн миллион сўмдан ортиқ соф даромад олди.\nШу каби ҳайрли ва амалий ишлар республикамизнинг барча вилоятларида давом эттирилмоқда.\nбилан ишлаш гуруҳи раҳбари


Тахиатошдаги шифохонада истеъмолчилар ҳуқуқлари ҳимоя қилиняптими?- Kruz.uz\nТахиатошдаги шифохонада истеъмолчилар ҳуқуқлари ҳимоя қилиняптими?\n12:48, 30.04.2019 1244 0 Жамият\nБиз ҳар биримиз истеъмолчимиз. Кундаликли турмушда бозорга борамиз йўналишли такси маршутларидан фойдаланамиз. Лекин ҳар доим ҳам бизнинг истеъмолчи сифатидаги ҳуқуқимиз бузилмайди деб айтолмаймиз.\nАйнан шу мақсадда Қорақалпоғистон Республикаси истеъмолчилар ҳуқуқларини ҳимоя қилиш жамиятлари федерацияси тарғибот ишларини олиб бормоқда.\nБугун, 30 апрель куни Тахиятош тумани тиббиёт бирлашмаси ходимлари орасида айнан шундай тарғибот ишлари олиб борилди.\nУнда туман тиббиёт бирлашмаси ходимларининг истеъмолчи сифатидаги муаммо ва таклифлари ўрганилди.\nНима учун бозорларда озиқ-овқат маҳсулотлари нархлари барча сотувчилар томонидан бир хил эмас. Сифат жиҳатдан бу маҳсулотлар бир хил бўлиши мумкин. Аммо нархлар турлича” - деди туман тиббиёт бирлашмаси ходимларининг бири.\nШу мазмундаги муаммоли саволлар билан ҳар бир истеъмолчи мурожаат қилди.\nҚорақалпоғистон Республикаси истеъмолчилар ҳуқуқларини ҳимоя қилиш жамиятлари федерацияси раиси А.Урумбаев истеъмолчи қандай ҳуқуқларини талаб қилиши, ҳуқуқлари бузилганда Федерацияга қандай мурожаат қилишлиги ҳақида батафсил маълумот берди.\nТадбир якунида туман тиббиёт бирлашмасидаги истеъмолчилар учун яратилган шароитлар билан танишилди.\nЖумалдан, касалхонага келган беморлар учун яратиб берилган шароит, бепул дори-дармон воситаларининг истеъмол муддати, тиббий асбоб-ускунларнинг талабга жавоб бериши ва беморларнинг хоналари кўздан кечирилди.\nМаълумот учун, ҚРИҲҲҚЖФ бу каби тарғибот ва ўрганиш ишлари Қорақалпоғистондаги барча туман ва шаҳар жамиятлари томонидан олиб борилмоқда.\nЭслатиб ўтамиз, агар Сизнинг истеъмолчи сифатидаги ҳуқуқларингиз бузилса, 1091 ва +99895 605 10 91 ишонч телефонларига қонғироқ қилиб, мурожаат қилишингиз мумкин.\nҚорақалпоғистон Республикаси истеъмолчилар ҳуқуқларини ҳимоя қилиш жамиятлари федерацияси Матбуот ва ахборот сектори.\nХалқаро бахшичилик санъати фестивали соҳта пул ишлаб чиқариш Қутуриш касаллиги компьютер Саранча Panaev farms банк ходими Волейбол спартакиада


Фиқҳ Қуръони карим Суннати набавийа Ислом ва иймон Долзарб мавзу Фиҳқ илми Ислом фиқҳ академияси Фиқҳий мазҳаблар Фиқҳий истилоҳлар Усулул Фиқҳ Дарслар Видеолар Аудио Ибодат Тоҳарат ва поклик Намоз Закот Рўза ва Рамазон Ҳаж – умра Турли масалалар Дуо Қурбонлик ва ақийқа Таъқиқ ва рухсатлар Таомлар Либослар Сўйишлар Гуноҳлар Аёлларга оид ҳукмлар Ҳаром ва ҳалол касблар Сафар Майиит Молиявий муомалалар Савдо ва тижорат Рибо Қарз Фароиз Бошқа муомала турлари Оила ва турмуш Никоҳ ва талоқ Эр ва хотиннинг вазифалари Фарзанд тарбияси Искать... Тирноқларига лак қўйган аёл\nФиқҳ.Уз\t20 Апрель 2014 Аёлларга оид ҳукмлар\tПечать E-mail Савол: Оёқ-қўл тирноқларига лак қўйган ҳолда қилинган таҳорат дуруст бўладими?Жавоб: Одатда лак ўзидан сув ўтказмайди. Шунинг учун лак остидаги тирноқларга сув тегмай қолган бўлади. Бу билан таҳорат ҳам, ғусл ҳам дуруст бўлмайди (Хойрул фатаво).\n«Шам ва хамир каби танага сув етишга тўсқинлик қиладиган нарсаларни кетказиш лозим» (Мароқил фалоҳ).Баъзи бир китобларда таҳоратсиз намоз ўқиш куфр дейилган. Бунда намозни писанд қилмай, таҳоратсиз ўқийвериш куфрдир.\n«Мана шу билан (масала) зоҳир бўлди. Ёдлаб олгин! Таҳоратсиз намоз ўқишга қасд қилиш (кишини) диндан чиқармайди. Бу нарса таҳорат китобининг аввалида ўтди. У ерда «Ҳиля» китобидан бунинг иллати ҳақидаги баҳсни келтириб ўтдик. Таҳоратсиз намоз ўқувчини кофирга чиқарадиган нарса унинг намозни писанд қилмаслигидир» (Шомий).\tАёллар фиқҳи\nСайт бошиИбодатТаъқиқ ва рухсатларАёлларга оид ҳукмларТирноқларига лак қўйган аёл


Журжевич: «Навбаҳор» бугун очко йўқотди» » Lochinlar.UZ\n» Интервью » Журжевич: «Навбаҳор» бугун очко йўқотди»\nЖуржевич: «Навбаҳор» бугун очко йўқотди»\n«Навбаҳор» бош мураббийи Деян Журжевич Суперлига 15-туридан ўрин олган «Бухоро»га (0:0) қарши сафар ўйинидан кейин ўз фикрлари билан ўртоқлашди.\n«Бугун 3 очкони қўлга киритишни ният қилгандик. Афсуски 1-бўлимни жуда ёмон ўтказдик, кўп тўп йўқотдик.\nИккинчи бўлимда ўйинимиз очилди, кўплаб имкониятлар бўлди. Агар бундай қулай вазиятларда гол уролмасак, ғалаба қозониш оғир бўлади. Биз ғалабага яқин эдик. Йигитлар жуда яхши ҳаракат қилишди. Аммо бу футбол.\nЭнди ишлашда давом этиш керак. Жамоани кўтаришимиз, натижаларни яхшилашимиз керак», - дейди Журжевич.скачать dle 10.4фильмы бесплатно


 Ўзбекистон Табиатни муҳофаза қилиш давлат қўмитаси, Соғлиқни сақлаш ва Ички ишлар вазирликлари ҳамкорлигида “Тоза ҳаво” ойлиги ўтказилмоқда.\n Сирдарё вилоятида “Ижтимоий шерикликнинг шакл ва механизмларини такомиллаштириш, ҳудудий ННТнинг ривожланиш самарадорлигини ошириш” мавзуида давра суҳбати ташкил этилди. Унда таълим, аҳоли саломатлиги, экология, бандликни таъминлаш ва аҳолининг ижтимоий муҳтож қатламларини қўллаб-қувватлаш соҳаларида ижтимоий шерикликни ривожлантириш бўйича маърузалар тингланди.\n Қашқадарё вилоятида юридик ва жисмоний шахсларнинг кўчмас мулкка бўлган ҳуқуқларини “Бир ойна” тамойили асосида давлат рўйхатидан ўтказиш бўйича салмоқли ишлар амалга оширилмоқда. Хусусан, вилоятда жорий йилнинг ўтган даврида мутасадди идораларга тадбиркорлик субъектлари томонидан кўчмас мулкларга бўлган ҳуқуқларни давлат рўйхатидан ўтказиш ҳақида 668 та мурожаат тушган. Унинг 36 таси интернет тармоғи орқали қабул қилинган.


Наманганда болалар театрига эҳтиёж йўқми? – Jurnalist\nНаманганда болалар театрига эҳтиёж йўқми?\nR S2020-03-12T06:37:35+05:0012 Mart, 2020|Наманган вил.|\nТеатрга бориш барчага, айниқса болалар учун байрамга айланади. Бу ерда болаларни нафақат спектакль, балки зал, саҳна ва унинг жиҳозлари ҳам лол қолдириши билан бирга яна келишга иштиёқ уйғотади.\nҚўғирчоқ театри ўзининг табиатига кўра жозибали бўлиши билан бир қаторда чаққонлиги, сафарбарлиги, жой ва вақт танламаслиги, доимий томошабинига эгалиги билан ажралиб туради. Лекин… шарти шуки, томоша албатта қизиқарли бўлиши лозим. Театр донишмандларидан бири — «Қўғирчоқ театри худди катталарники каби, лекин ундан ўн чандон мукаммалроқ, бадиий – баркамолроқ бўлиши лозим» — деган экан.\nҲозир мамлакатимизда ўн битта давлат қўғирчоқ театри энг ёш томошабинларга хизмат кўрсатади. Бу саноқда Наманганнинг йўқлиги эса ҳар бир жабҳада илгарилаб бораётган вилоят учун ажабланарли ҳол.\nҲар бир соҳадаги ўзгаришлар, янгиланишларни наманганликларнинг бугунидан мамнунлигида кўрса бўлади. Бироқ, болалар учун театрнинг ташкил этилмагани ёки эътибордан четда қолиб кетаётгани ачинарли, албатта. Шаҳарнинг қоқ марказида жойлашган “Ўзбекистон” кинотеатрига одам йўламай қўйганига йиллар бўлиб, бугун кўримсиз аҳволга келиб қолгани, қайсидир майда тадбиркорларга бериб юборилганини кўриб, афсусланасан.\nТайёр бино, таъмирланса бип-бинойидек гўзал ҳолга келади. Болаликни фақатгина истироҳат боғида ўйинлардан ёки телевизордаги мултфилмлардан иборат деб юрган кичкинтойларга “Болалар театри” ташкил қилинса вилоят маънавий олами яна олдинги ўринга силжиб оларди. Қачонгача болажонлар йилда атиги бир марта Навоий театрида Қорбобо ва Қорқизни кўришганини эслаб, орзиқиб юришади?! Имконият, шароит етарли эҳтиёж ва талаб ундан-да кучли бўлиб турганда, мутасаддиларда қаршилик бўлмаса керак, фикримизча?!


Шафоат – Islom Nuri\n«Охират ҳовлиси» силсиласидан бугунги суҳбатимиз ўн биринчи суҳбат бўлади. Аввалги суҳбатимизда қиёматнинг даҳшатли ва вужудларни ларзага солувчи айрим кўринишлари ҳақида сўз юритган эдик. Одамлар маҳшаргоҳга йиғилган, вужудларни қўрқув ва ғам-қайғу эгаллаб олган, тиқилинчдан нафаслар бўғилган, қуёш бош устига бир мил миқдорида яқин келтирилган, ҳамма одамлар амалига ва Аллоҳга яқин-узоқлик ҳолига қараб терга ғарқ ботган, жаҳаннамнинг олиб келиб қўйилиши эса бор ғам-қайғуларни чўққисига етказиб қўйган..\nАллоҳ таоло мазкур кўринишни Қуръони каримда мана бундай тасвирлайди:\n«23. (Кофирлар кўришлари учун) ўша Кунда жаҳаннамни ҳам (яқин) келтириб қўйилганда — ана ўша Кунда инсон (бу кўрганларидан) эслатма-ибрат олур! (Аммо у Кунда) бу эслатма-ибрат(нинг фойдаси) қаёқдан тегсин?!\n26. Ва У зотнинг (кишан ва занжирлар билан) боғлаши каби ҳеч ким боғлай олмас!» (Вал-фажр: 23-26).\nҲа.. Жаҳаннамни маҳшаргоҳга олиб келинади. Имом Муслим Жобир ибн Абдуллоҳ розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам айтганлар: «Қиёмат кунида жаҳаннам олиб келинади ва унинг етмиш минг тизгини бўлади. Ҳар бир тизгиндан етмиш минг фаришта тортиб келади» (Муслим: №2842, Термизий: №2576).\nЖаҳаннам келтирилиб, халойиқларни ўраб олгач ва халқларни кўргач, Аллоҳ таолонинг ғазаби ифодаси ўлароқ ғазабдан гуриллаб, даҳшатли овоз билан ўкиради.. Шунда ҳамма халойиқлар қўрқувнинг зўридан тиз чўкиб ўтириб қолишади.\nАллоҳ таоло бу кўринишни Қуръони каримда мана бундай тасвирлайди: «(У Кунда) барча умматни (даҳшат ва изтироб-ла) тиз чўккан ҳолда кўрарсиз. Ҳар бир уммат ўз номаи аъмолига чақирилур, (сўнг уларга дейилур): «Бугун қилиб ўтган амалларингиз билан жазоланурсизлар» (Жосия: 28).\nБу лаҳзаларда мўминларнинг қалблари жаннатга ошиқиб, интилади.. Жиноятчи кимсаларнинг қалблари эса дўзахдан қочиш илинжида потирлаб, қўрқув ва даҳшатдан қинидан чиқишга яқин бўлади.\nМаҳшарда тураркан, жуда кўпчилик дунёда қилиб ўтган ишларига ҳасрат ва надомат қилиб, бармоқларини тишлаб қолади. Бироқ.. Ҳайҳот!! Вақт ўтган! Энди надомат фойда бермас!\n«26. Ўша кунда хақ-собит подшохлик (ёлғиз) Раҳмон учун бўлур (Чунки бошқа барча муваққат подшохликлар йўқ бўлиб битур!). У (кун) кофирларга кўп қийин кун бўлур.\n27. У кунда бу золим қўлларини тишлаб (надоматлар қилиб) дер: «Э, қанийди мен ҳам пайғамбар билан бир йўлни тутганимда эди,\n29. Аниқки, менга эслатма — Қуръон келганидан сўнг, ўша (фалончи) мени йўлдан оздирди». (У кунда) шайтон (ҳаёти дунёда ўзига эргашган барча) инсонни ёрдамсиз қўювчидир» (Фурқон: 26-29).\nШундан сўнг Аллоҳга воситачи бўлишларини илтимос қилиб, аввал Одам алайҳиссаломнинг, сўнг Нуҳнинг, сўнг Иброҳимнинг, сўнг Мусонинг, сўнг Ийсонинг ёнларига келадилар. Ҳаммалари: «Жоним, жоним» (яъни, жонимни Аллоҳнинг азобидан қутқариш учун ўзим шафоатчига муҳтожман), деб жавоб беришади. Ниҳоят улар пайғамбаримиз Муҳаммад соллаллоҳу алайҳи ва саллам ҳузурларига келадилар, у зот: «Майли, мен шафоатчи бўлай» дейдилар.\nБугун сизлар билан мана шу катта шафоат мавзусида суҳбатлашамиз.\nВақтдан унумли фойдаланиш мақсадида суҳбатимизни қуйидаги бир неча мавзуларга бўлиб оламиз:\nБиринчи: Катта шафоат.\nИккинчи: Мустафо соллаллоҳу алайҳи ва саллам шафоатларига мушарраф бўлувчи\nэнг бахтли инсон ким?\nСуҳбатимизга диққат-эътибор билан қарашингизни сўрайман. Аллоҳ субҳанаҳу ва таолодан сизу бизни сўзларни эшитиб, яхшисига эргашадиган кишилардан қилишини сўрайман.\nБиринчи: Катта шафоат\nБухорий ва Муслим Абу Ҳурайра розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам айтганлар:\n«Мен қиёмат куни одамзотнинг саййидидирман. Биласизларми, нима сабабдан шундай?! Аллоҳ қиёмат куни аввалги-ю охиргиларни бир кенгликка йиғади. Жарчи уларга (овозини) эшиттира олади, кўраман деган одам ҳаммани кўриб туради. Қуёш уларга яқинлаштирилади. Одамлар тоқат қилолмайдиган ва кўтаролмайдиган даражада ғам-ғуссага ботиб қолишади. Шунда одамлар (бир-бирларига): «Нима аҳволга тушганингизни, сизларга нималар етганини кўрмаяпсизларми? Сизлар учун Раббингизга воситачи бўладиган бирон кишини (қидириб) кўрмайсизларми?!», дейишади. Баъзилари баъзиларига: «Оталарингиз Одам (алайҳиссалом ҳузурига боринглар)», дейишади. Сўнгра унинг олдига бориб: «Эй Одам, сиз башариятнинг отасисиз. Аллоҳ сизни Ўз қўли билан яратиб, руҳидан сизга пуфлаган, фаришталарига амр этганида улар сизга сажда қилишган, сизни жаннатда тургизган. Биз учун Раббингизга шафоатчи-воситачи бўлмайсизми?! Бизнинг аҳволимизни ва бизга нималар етганини кўрмаяпсизми?!», дейишади. Шунда Одам алайҳиссалом: «Раббим бугун шундай ғазабланганки, бундан олдин шу қадар ғазабланмаган, бундан кейин ҳам ҳеч қачон шу қадар ғазабланмагай. У мени дарахт (ҳосилини ейиш)дан ман этганида мен унга осийлик қилганман. Жоним, жоним (яъни, жонимни Аллоҳнинг азобидан қутқариш учун ўзим шафоатчига муҳтожман). Мендан бошқасига боринглар, Нуҳнинг олдига боринглар», деб айтади. Улар Нуҳ ҳузурига бориб: «Эй Нуҳ! Сиз ер аҳлига (юборилган) биринчи пайғамбарсиз. Аллоҳ сизни “мудом шукр қилувчи банда”, деб номлаган. Бизнинг аҳволимизни ва бизга нималар етганини кўрмаяпсизми?! Биз учун Раббингизга воситачи бўлмайсизми?!», дейишади. У ҳам: «Раббим бугун шундай ғазабланганки, бундан олдин шу қадар ғазабланмаган, бундан кейин ҳам ҳеч қачон шу қадар ғазабланмагай. Мен қавмимни дуоибад қилиб қўйганим бор. Жоним, жоним, жоним (яъни, жонимни Аллоҳнинг азобидан қутқариш учун ўзим шафоатчига муҳтожман). Сизлар Иброҳим ҳузурига боринглар», деб айтади.. Шундан сўнг улар Иброҳим алайҳиссалом ҳузурига бориб: «Сиз Аллоҳнинг пайғамбари ва ер аҳлидан халили-дўстидирсиз. Биз билан Раббингиз ўртасида шафоатчи бўлинг. Бизнинг аҳволимизни ва бизга нималар етганини кўрмаяпсизми?!», дейишади. У ҳам уларга: «Раббим бугун шундай ғазабланганки, бундан олдин шу қадар ғазабланмаган, бундан кейин ҳам ҳеч қачон шу қадар ғазабланмагай. Мен уч марта ёлғон сўзлаганман – шундай деб ўша (ёлғонлари)ни зикр қилади – жоним, жоним, жоним (яъни, жонимни Аллоҳнинг азобидан қутқариш учун ўзим шафоатчига муҳтожман). Сизлар мендан бошқага боринглар, Мусога боринглар», деб айтади. Шундан сўнг улар Мусо алайҳиссалом ҳузурига бориб: «Сиз Аллоҳнинг расулисиз, У сизни Ўз рисолати ва каломи (яъни Ўзи билан гаплаштириши) билан одамлардан афзал қилди. Биз билан Раббингиз ўртасида шафоатчи бўлинг. Бизнинг аҳволимизни ва бизга нималар етганини кўрмаяпсизми?!», дейишади. У ҳам уларга: «Раббим бугун шундай ғазабланганки, бундан олдин шу қадар ғазабланмаган, бундан кейин ҳам ҳеч қачон шу қадар ғазабланмагай. Мен бир одамни ўлдириб қўйганман. Уни ўлдиришга буюрилмагандим. Жоним, жоним, жоним (яъни, жонимни Аллоҳнинг азобидан қутқариш учун ўзим шафоатчига муҳтожман). Сизлар мендан бошқага боринглар, Ийсога боринглар», дейди. Улар Ийсо алайҳиссалом ҳузурига бориб: «Эй Ийсо! Сиз Аллоҳнинг расулисиз. Унинг Марямга ташлаган сўзи ҳамда Унинг томонидан бўлган руҳ (соҳибидир)сиз. Сиз одамлар билан бешикдаёқ гаплашгансиз. Биз учун Раббингизга воситачи бўлинг. Бизнинг аҳволимизни ва бизга нималар етганини кўрмаяпсизми?!», дейишади. Шунда Ийсо ҳам: «Раббим бугун шундай ғазабланганки, бундан олдин шу қадар ғазабланмаган, бундан кейин ҳам ҳеч қачон шу қадар ғазабланмагай», дейди, ўзининг бирон гуноҳини зикр қилмайди ва: «Жоним, жоним, жоним (яъни, жонимни Аллоҳнинг азобидан қутқариш учун ўзим шафоатчига муҳтожман). Сизлар мендан бошқага боринглар, Муҳаммад (соллаллоҳу алайҳи ва саллам)га боринглар», дейди. Шундан сўнг улар менинг олдимга келиб: «Эй Муҳаммад! Сиз Аллоҳнинг расули ва пайғамбарларнинг сўнггисисиз. Аллоҳ аввалги-ю кейинги гуноҳларингизни кечирган. Биз учун Раббингизга воситачи бўлинг. Бизнинг аҳволимизни кўрмаяпсизми?!», дейишади. Шунда мен (Раббим ҳузурига) йўл оламан ва Арш остига бориб, Раббимга сажда қилиб йиқиламан. Сўнгра Аллоҳ таоло мендан илгари ҳеч кимга илҳом қилмаган Ўзига айтиладиган мақтовлар ва чиройли ҳамду-санолар (айтиш)ни менга илҳом қилади. Сўнгра: «Эй Муҳаммад! Бошингизни кўтаринг. Тиланг, (тилагингиз) берилади. Шафоатчи (воситачи) бўлинг, шафоатингиз қабул қилинади», дейилади. Шунда мен бошимни кўтариб: «Эй Раббим! Умматим, умматим (яъни, умматимга раҳм қил)», дейман» (Муттафақун алайҳ, Бухорий: №3340, Муслим: №194, Термизий: №2436).\nСевикли биродарим, келинг энди мазкур ҳадиснинг баъзи ўринларини биргаликда кўриб чиқамиз:\nОдамлар бошига ғоят оғир ҳолат тушган.. Қуёш бошлар устига бир мил миқдорида яқинлаштирилган. Одамлар тоқат қилолмайдиган ва кўтаролмайдиган даражада ғам-ғуссага ботиб қолишган.. Шунда одамлар бир-бирларига: «Нима аҳволга тушганингизни, қандай оғир ҳолат бошимизга тушганини кўрмаяпсизларми? Биз учун Раббимизга воситачи бўладиган бирон кишини қидириб кўрмайсизларми?!», дейишади. Баъзилари баъзиларига: «Оталарингиз Одам (алайҳиссалом ҳузурига боринглар)», дейишади. Сўнгра унинг олдига бориб, шафоатчи бўлишини илтимос қилишса, у: «Жоним, жоним (яъни, жонимни Аллоҳнинг азобидан қутқариш учун ўзим шафоатчига муҳтожман). Мендан бошқасига боринглар, Нуҳнинг олдига боринглар», деб жавоб беради. У куннинг даҳшатидан Ўзинг саломат сақлагин, эй раҳмлиларнинг раҳмлироғи!!\nШундан сўнг одамлар Нуҳ пайғамбар алайҳиссалом ҳузурига боришади. Даъват майдонининг толмас паҳлавони, одамларни 950 йил Аллоҳга даъват қилган улуғ зот ҳузурига, қавмини кечаю кундуз, махфию ошкор, тинимсиз даъват қилган, бироқ даъватига жуда камчилик кишилар ижобат қилган ўша улуғ Пайғамбар олдига боришади.\n«5. (Нуҳ) деди: «Парвардигорим, албатта мен қавмимни кечаю кундуз (иймон-эътиқодга) даъват этдим.\n6. (Аммо) менинг даъватим уларга фақат (иймондан) қочишни зиёда қилди, холос.\n7. Дарвоқе, ҳар қачон мен уларни Сенинг мағфиратингга (сабаб бўладиган дин йўлига) даъват қилсам улар (менинг сўзларимни эшитмаслик учун) бармоқларини қулоқларига тиқиб, (мени кўрмаслик учун юзу кўзларига) кийимларини ўрашиб, оёқ тираб турдилар ҳамда (менга итоат этишдан бош тортиб) кибр-ҳаво қилдилар.\n8. Сўнгра, мен уларни ошкора (яъни, одамлар тўпланган жойларда баланд овозда) даъват этдим.\n9. Сўнгра мен уларга (ўз даъватимни) очиқ эълон ҳам қилдим, пинҳона сир қилиб ҳам айтдим» (Нуҳ: 5-9).\nУшбу паҳлавон даъват учун биронта ҳам йўлни қолдирмай, ҳаммасига кириб чиққан, эллик кам минг йил тиним билмаган, хотиржам ухламаган, роҳат нималигини билмаган зот эди. Шундай улуғ зот бўлишига қарамай у киши ҳам: «Жоним, жоним, жоним.. Бошқага боринглар», деб айтади.\nҲар бир пайғамбарга Аллоҳ таоло томонидан албатта ижобат этилувчи бир дуо берилган бўлади. Ҳамма пайғамбарлар ўша ўзларига берилган дуони шу дунёда қилишган, биргина бизнинг пайғамбаримиз Муҳаммад соллаллоҳу алайҳи ва саллам уни охиратга олиб қўйганлар. «Саҳиҳ Муслим»да Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам айтганлар: «Ҳар бир пайғамбарнинг ижобат қилинадиган дуоси бўлади, ҳар бир пайғамбар у дуони қилишга шошилган, мен эса уни қиёмат куни умматимнинг шафоати учун асраб қўйганман, у умматимдан Аллоҳга ширк келтирмай ўтган ҳар бир кишига – иншоаллоҳ – албатта етгусидир» (Муслим: №200).\nНуҳ пайғамбар қавмини дуоибад қилган эди. Аллоҳ таоло Қуръонда айтганидек:\n«26. Нуҳ айтди: «Парвардигорим, Ер юзида кофирлардан бирон ҳовли-жой эгасини қолдирмагин.\n27. Чунки, Сен агар уларни (Ер юзида) қолдирсанг, улар бандаларингни йўлдан оздирурлар ва улар фақат кўрнамак, нопок (кимсалар)ни туғиб-кўпайтирурлар» (Нуҳ: 26-27).\nШунинг учун у зот «Мен қавмимни дуоибад қилиб қўйганим бор. Жоним, жоним, жоним (яъни, жонимни Аллоҳнинг азобидан қутқариш учун ўзим шафоатчига муҳтожман). Мендан бошқага боринглар», деб Иброҳим алайҳиссалом ҳузурига йўллайдилар.\nШундан сўнг одамлар Иброҳим Халилуллоҳ алайҳиссалом ҳузурига боришади. Иброҳим алайҳиссалом ҳам уларга: «Раббим бугун шундай ғазабланганки, бундан олдин шу қадар ғазабланмаган, бундан кейин ҳам ҳеч қачон шу қадар ғазабланмагай. Мен уч марта ёлғон сўзлаганман – шундай деб ўша (ёлғонлари)ни зикр қилади – жоним, жоним, жоним (яъни, жонимни Аллоҳнинг азобидан қутқариш учун ўзим шафоатчига муҳтожман). Сизлар мендан бошқага боринглар, Мусога боринглар», дейдилар.\nИброҳим алайҳиссалом ёлғон сўзлаганми?!\nУ кишининг қачон, нима деб ёлғон сўзлаганини биласизми?!\nЖавобни «Саҳиҳул Бухорий»дан, Абу Ҳурайра розияллоҳу анҳудан ривоят қилинган ҳадисдан топамиз:\n«Иброҳим алайҳиссалом учта ёлғондан бошқа ҳеч ёлғон гапирмаган. Уларнинг иккитаси Аллоҳнинг зотида: «Мен беморман», (Вас-соффат: 89) деган гапи ва «Йўқ, бу ишни уларнинг каттаси мана бу (ҳайкал) қилди» (Анбиё: 63) деган гапидир. Биттаси эса Сора ҳақидадир. У киши бир жаббор (зўравон подшоҳ)нинг ерига борган, Сора ҳам унга ҳамроҳ эди. У (яъни, Сора) одамларнинг гўзали эди. У зот унга: «Мана бу зўравон агар сени менинг хотиним эканингни билса, сен учун мендан ғолиб келади. Шунинг учун агар сендан сўраса, менинг синглим эканингни айтгин. Албатта, сен менинг Исломдаги синглимсан. Албатта, мен ер юзида мен ва сендан бошқа мусулмон борлигини билмайман», деди. Улар ўша ерга кирганларида уни жабборнинг аҳлидан баъзилари кўриб қолиб, унинг олдига бориб: «Сенинг ерингга бир аёл келди. У сендан ўзгага муносиб эмас», деди. У одам юборди. Уни олиб келишди. Иброҳим алайҳиссалом намозга турди. У (яъни, Сора) унинг (яъни, жабборнинг) олдига кирганида ўзини тута олмай, қўлини унга узатди. Шунда унинг қўли қаттиқ тортишиб қолди. Шунда унга: «Аллоҳга дуо қил, қўлимни бўшатиб юборсин. Сенга зарар етказмайман», деди. У (унинг айтганини) қилди. У (жаббор эса) яна (ёмонликка) қайтди. Яна қўли аввалгидан ҳам қаттиқроқ тортишиб қолди. Унга яна аввалги гапини қайтарди. У (яна унинг айтганини) қилди. У эса яна (ёмонликка) қайтди. Шунда унга: «Аллоҳга дуо қил, қўлимни бўшатиб юборсин. Аллоҳга қасамки, сенга зарар етказмайман», деди. У (унинг айтганини) қилди. Шундан сўнг унинг қўли бўшалди. Жаббор уни олиб келган кишини чақириб: «Сен менга шайтонни олиб келибсан! Одамни олиб келмабсан! Уни менинг еримдан чиқариб юбор! Унга Ҳожарни бер!», деди. (Сора) кела бошлади. Иброҳим алайҳиссалом уни кўриб (намозни тугатиб унга) бурилди ва: «Нима гап?!» деди. «Яхшилик! Аллоҳ фожирнинг қўлини тийди ва хизматчи ҳам берди», деди».\nАбу Ҳурайра: «Ана ўша сизнинг онангиздир, эй осмон суви фарзандлари!» дедилар. (Муттафақун алайҳ, Бухорий: №3358, Муслим: №2371).\nИброҳим алайҳиссаломнинг (аслида, ёлғон деб аташга ҳам арзимайдиган) ёлғонлари мана шу эди. У киши мана шу ёлғонларини зикр қилиб: «Мендан бошқага боринглар, Мусога боринглар! У Калимуллоҳдир, Аллоҳ уни рисолатига ва каломига танлаб олгандир», дейдилар.\nАммо, Мусо калимуллоҳ ҳам: «Жоним, жоним, жоним… Мендан бошқага боринглар, Ийсога боринглар», дейдилар.\nУлар Ийсо алайҳиссалом ҳузурига боришади. Шунда Ийсо ҳам: «Раббим бугун шундай ғазабланганки, бундан олдин шу қадар ғазабланмаган, бундан кейин ҳам ҳеч қачон шу қадар ғазабланмагай. Жоним, жоним, жоним (яъни, жонимни Аллоҳнинг азобидан қутқариш учун ўзим шафоатчига муҳтожман). Сизлар мендан бошқага боринглар, Муҳаммад (соллаллоҳу алайҳи ва саллам)га боринглар», дейди ва ўзининг бирон гуноҳини зикр қилмайди.\nРасулуллоҳ соллаллоҳу алайҳи ва саллам айтадилар: «Шундан сўнг улар менинг олдимга келадилар. Мен: «Майли, мен бу ишни ўз зиммамга оламан», дейман. Сўнгра (Раббим ҳузурига) йўл оламан ва Арш остига бориб, Раббимга саждага бош қўяман. Сўнгра Аллоҳ таоло мендан илгари ҳеч кимга илҳом қилмаган Ўзига айтиладиган мақтовлар ва чиройли ҳамду-санолар (айтиш)ни менга илҳом қилади. Сўнгра: «Эй Муҳаммад! Бошингизни кўтаринг. Тиланг, (тилагингиз) берилади. Шафоатчи (воситачи) бўлинг, шафоатингиз қабул қилинади», дейилади. Шунда мен бошимни кўтариб: «Эй Раббим! Умматим, умматим (яъни, умматимга раҳм қил)», дейман».\nСубҳаналлоҳ!! Қаранг, Расулуллоҳ соллаллоҳу алайҳи ва салламнинг умматга бўлган муҳаббатларини!! У зот ҳақиқатан буюк қалб эгаси, ғоят раҳмдил зот эдилар. Аллоҳ таоло у зот ҳақларида айтганидек: «барча мўминларга марҳаматли, меҳрибон бўлган бир пайғамбар» (Тавба: 128) эдилар.\nБир куни у зот Аллоҳ таолонинг Иброҳим алайҳиссалом ҳақларида нозил қилган: «Парвардигорим, у бутлар кўпдан-кўп одамларни йўлдан оздирдилар. Бас, ким менга эргашса, ана ўша мендандир (яъни менинг динимдадир). Ким менга исён қилса, яна Ўзинг мағфиратли, меҳрибонсан (яъни, ундай кимсаларни ҳам ҳақ йўлга ҳидоят қилишга қодирсан)» (Иброҳим: 36) оятини ўқидилар.\nАллоҳ таолонинг Ийсо алайҳиссалом ҳақларида нозил қилган: «Агар уларни азобласанг, улар Сенинг ожиз бандаларинг. Агар уларни мағфират қилсанг, албатта Сен Ўзинг қудрат, ҳикмат эгасидирсан» (Моида: 118) оятини ўқидилар.\nСўнг йиғладилар. Шунда Аллоҳ Жибрилни у зот ҳузурларига туширди ва Ўзи яхши билгани ҳолда: «Эй Жибрил, Муҳаммаддан сўра-чи, нега йиғлаяпти экан?», деди. Жибрил тушиб: «Нега йиғлаяпсиз, эй Аллоҳнинг Расули?», деб сўради. «Умматим.. умматим, эй Жибрил!», дедилар у зот. Жибрил Буюк Подшоҳ ҳузурига кўтарилиб – У Ўзи билгувчироқ бўлгани ҳолда – «Уммати учун йиғлаяпти экан», деди. У Жибрилга деди: «Муҳаммад ҳузурига тушиб, айтгин, Биз уни уммати хусусида албатта рози қиламиз ва асло хафа қилмаймиз».\nУ зот: «Эй Раббим! Умматим… Умматим… Умматим», дейдилар.\nРасулуллоҳ соллаллоҳу алайҳи ва саллам айтдилар: «Кейин мен маҳшаргоҳда одамлар билан бирга туриш учун ортимга қайтаман. Бутун башарият Малик жалла жалолуҳунинг келишини кутади.\nУ зот Ўзининг камоли ва жалолига мос бўлган ҳолда келади. Бу ҳақда кўнглингизга келган ҳар қандай кўриниш ва тасаввурларни тарк қилинг, Аллоҳ таоло унинг хилофича бўлади. «Бирон нарса У зотга ўхшаш эмасдир. У эшитувчи ва кўриб турувчидир» (Шуро: 11).\nМисол учун, Аллоҳ таоло: «У Ўз аршига кўтарилган Раҳмондир» (Тоҳа: 5), деган.\nУламоларимиз айтадилар: Аллоҳ Ўзи хабар берганидек ва Ўзи хоҳлаган кўринишда ва Ўзи айтган маънода, биз билган маънодаги тушиш ва кўчишдан пок ҳолда кўтарилгандир.\nИстиво (кўтарилиш) маълум, кайфияти мажҳул, унга иймон келтириш фарз, у ҳақда савол қилиш бидъатдир.\nБир киши Исҳоқ ибн Роҳавайҳга деди: «Эй Исҳоқ! Сизлар қандай қилиб ҳар кеча ўз аршидан дунё осмонига тушадиган илоҳга ишонасизлар?!».\nУ деди: «Эй, сен! Гарчи сен ишонмасанг-да, биз ҳар кеча Ўз аршидан дуё осмонига тушадиган ва арши ҳам Ундан холи қолмайдиган илоҳга ишонамиз!!».\nҚани, қай биримиз чумолининг гапиришини тасаввур қилардик?! Ҳар биримиз ҳам Қуръондаги мана бу оятни ўқигандан кейингина буни билган ва тасдиқ қилган: «То улар чумолилар водийсига етган вақтларида, бир чумоли: «Эй чумолилар, уяларингизга киринглар, яна Сулаймон ва унинг лашкарлари ўзлари сезмаган ҳолларида сизларни босиб-янчиб кетмасинлар», деди» (Намл: 18).\nҚай биримиз илонни қорни билан судралиб юришини кўрмасидан олдин бирон жонзотнинг оёқларсиз, қорни билан юришини тасаввур қиларди?!\nСавол: Ким бутун башарият ўртасида ажрим қилишини сўраб, Аллоҳга воситачи бўлади?\nБу шарафли ва оғир вазифани Муҳаммад Мустафо соллаллоҳу алайҳи ва саллам ўз зиммаларига оладилар.\nМуваҳҳид дўстларим! Аллоҳга қасам ичиб айтаманки, Расулуллоҳ соллаллоҳу алайҳи ва салламнинг қадрларини фақат Аллоҳ таоло билади!!\nРасулуллоҳ соллаллоҳу алайҳи ва салламнинг қадрлари Аллоҳнинг ҳузурида жуда буюкдир!\nУ зот мустафо – танлаб олинган, мужтабо – саралаб олинган зотдирлар. Аллоҳ таоло башарият ичидан пайғамбарларни танлаб олган, пайғамбарлар ичидан расулларни танлаб олган, расуллар ичидан улул-азм бўлган зотларни танлаб олган, мазкур улул-азм бўлган бешта улуғ пайғамбар ичидан Иброҳим ва Муҳаммад Мустафони танлаб олган, Муҳаммад соллаллоҳу алайҳи ва салламни танлаб, бутун башариятдан муфаззал қилган, у зотнинг қалбларини очган, зикр-номларини кўтарган, гуноҳларини кечирган, у зотни барча жиҳатдан поклаган.\nАқллари жиҳатидан поклаган.\nАллоҳ таоло айтади: «Сизларнинг соҳибингиз (яъни Муҳаммад соллаллоҳу алайҳи ва саллам) залолатга ҳам кетгани йўқ, йўлдан ҳам озгани йўқ!» (Ван-нажм: 2).\nРостгўйликлари жиҳатидан поклаган.\nАллоҳ таоло айтади: «У (сизларга келтираётган Қуръонни) ўз ҳавойи-хоҳиши билан сўзламас» (Ван-нажм: 3).\nКўнгиллари жиҳатидан поклаган:\nАллоҳ таоло айтади: «(Пайғамбарнинг) кўнгли кўрган нарсасини инкор этмади» (Ван-нажм: 11).\nИлмлари жиҳатидан поклаган:\nАллоҳ таоло айтади: «Унга (бу ваҳийни) бир кучга тўлган, соҳиби қудрат (яъни Жаброил алайҳис-салом) таълим бергандир» (Ван-нажм: 5).\nҚалблари жиҳатидан поклаган.\nАллоҳ таоло айтади: «(Эй Муҳаммад соллаллоҳу алайҳи ва саллам), Биз сизнинг қалбингизни (иймон ва Қуръон нури билан) кенг-мунаввар қилиб қўймадикми?» (Шарҳ: 1).\nАллоҳ таоло айтади: «Ва Биз сиздан елкангизни эзиб турган оғир юкингизни олиб қўйдик» (Шарҳ: 2-3).\nЗикрлари жиҳатидан поклаган.\nАллоҳ таоло айтади: Ва Биз сизнинг зикрингизни (яъни номингизни) баланд қилиб қўйдик» (Шарҳ: 4).\nМеҳрибонликлари жиҳатидан поклаган.\nАллоҳ таоло айтади: «Барча мўминларга марҳаматли, меҳрибон бўлган бир пайғамбар» (Тавба: 128).\nУ зотнинг бутун вужудларини поклаган.\nАллоҳ таоло айтади: «Албатта сиз улуғ хулқ устидадирсиз» (Қалам: 4).\nОта-онам у зотга фидо бўлсин..\nУ зот қиёмат соатида ҳамма учун энг зарурий инсон бўладилар..\nМаҳшар еридаги барча пайғамбарлар ҳавас қилувчи мақтовли мақом соҳибидирлар. Аллоҳ таолонинг Ўзи у зотга бу мақомни ваъда қилгандир: «Кечанинг (бир қисмида) уйғониб ўзингиз учун нафл (ибодат) бўлган намозни ўқинг! Шоядки, Парвардигорингиз сизни (Қиёмат кунида) мақтовли (яъни, гуноҳкор умматларингизни шафоат қилиб оқлайдиган) мақомда тирилтирур» (Исро: 79).\nМақтовли мақом шудир. «Саҳиҳ Муслим»да Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам айтганларидек: «Мен қиёмат куни одамзотнинг саййидиман, қабри биринчи бўлиб ёриладиган киши менман, энг биринчи шафоатчи ва шафоати қабул қилинувчи ҳам менман». (Муслим: №1178, Абу Довуд: №4763, Термизий: №3615).\n«Саҳиҳайн»да Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам айтганлар: «Мен ва ўтган пайғамбарларнинг мисоли шундайки, бир киши иморат бино қилди, уни жуда чиройли ва яхши қилиб қурди-ю, бинонинг бир бурчида фақат бир ғиштнинг ўрни очиқ қолди. Одамлар уйни айланиб кўриб, қойил қолишади ва: «Мана шу ғишт ҳам қўйилганидами?!», дейишади. Мен ўша ғишт (мисолида)ман ва мен пайғамбарларнинг охиргисиман» (Бухорий: №3535, Муслим: №2286).\n«Саҳиҳайн»да Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам айтганлар: «Мен (бошқа) пайғамбарлардан олти нарса билан афзал қилиндим: менга жавомиъ ал-калим (қисқа, лекин етук маъноларни ўз ичига олган сўзлар айтиш) берилди, (Бухорий ривоятида: бир ойлик масофа ичида душманларим қалбида) қўрқув билан нусратландим, менга ўлжалар ҳалол қилинди, ер мен учун намозгоҳ ва (сув бўлмаганда) таҳоратга яроқли қилинди, барча халқларга пайғамбар қилиб юборилдим, мен билан пайғамбарлар ниҳоясига етди» (Бухорий: №2977, Муслим: №523, Термизий: №1553, Насоий: 6/304).\nПайғамбаримиз Муҳаммад соллаллоҳу алайҳи ва салламнинг мақомлари ана шундай улуғдир.\nАллоҳ таоло саҳобалар Расулуллоҳ соллаллоҳу алайҳи ва салламга нисбатан қандай одоб сақлашлари, у зотни қандай эҳтиром қилишлари, у зотга хитоб қилишда қандай одобларга риоя қилишлари кераклигини таълим берувчи оятлар нозил қилди.\nЛекин.. Бугунга келиб, умматга нима бўлди?!\nБугун уммат ўз пайғамбарининг қадрига етмай қўйди, пайғамбарини керакли даражада эҳтиром қилмай қўйди, у зотга нисбатан одобни унутди. Уммат у зотнинг шариатларидан юз ўгирди, у зотнинг суннатларини ҳаётдан четлатди. Уммат бугунга келиб Расулуллоҳ соллаллоҳу алайҳи ва салламни улуғлаш фақат мавлуд кечаларида у зотнинг мақтовларини завқ билан куйлаш деб биладиган бўлиб қолди.\nУммат бугун фақат куй-қўшиқ ва рақсни дўндиради. У ҳазил-ҳузулга ўч бўлиб, жиддийлик ва мардлик тушунчаларини унутди.\nУммат ўз пайғамбарига муҳаббатни даъво қилади, ҳар хил маросимларда у зот шаънларига мақтовли куй-ғазаллар ўқийди. Ваҳоланки, у зотнинг шариатларини ҳаётдан четлатган, суннатларидан юз ўгирган. Ва ла ҳавла ва ла қуввата илла биллаҳ.\nҚиёмат майдонига қайтамиз. Қуёш шундоққина бошлар устида қиздирган.. Тиқилинчнинг ўзиёқ нафасларни бўғиб юборади.. Одам атодан тортиб то қиёматгача яшаб ўтган одамзотнинг ҳаммаси қўрқув ва даҳшат ичида, ҳамма бир майдонга йиғилган.\nМуҳаммад Мустафо соллаллоҳу алайҳи ва саллам ҳавзлари устида турибдилар. Ҳавзнинг суви сутдан оқ, асалдан ширин, мушкдан хушбўй. Кўзаларининг сони осмон юлдузлари сонича. Ундан Расулуллоҳ соллаллоҳу алайҳи ва саллам қўлларидан бир бор нўш этган киши шундан кейин ҳеч қачон ташналик нималигини билмайди (Бухорий: №6579, Муслим: №2292).\nИмом Бухорий Саҳл ибн Саъд ас-Соидий розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам айтадилар:\n«Мен қиёмат куни сизлардан олдин ҳавзга бориб турувчидирман. Ким менинг олдимдан ўтса, ундан ичади. Ким ичса, ҳеч қачон ташна бўлмайди. Ҳавз олдига бир қавм келади, мен уларни танийман, улар ҳам мени танийдилар. Сўнг мен билан улар ўртамиз тўсиб қўйилади. Шунда мен: «Улар менинг умматимдан, улар менинг умматимдан», дейман. Менга: «Сиздан кейин улар нима ишлар пайдо қилишганини сиз билмайсиз», дейилади. Шунда мен: «Мендан кейин ўзгартириб юборганларга (Аллоҳнинг раҳматидан) узоқлик бўлсин, узоқлик бўлсин», дейман» (Бухорий: 6576, Муслим: №2304).\nБунинг маъноси шуки, Мустафо соллаллоҳу алайҳи ва саллам йўлларига эргашиш зафар ва нажот йўлидир.\nПайғамбар соллаллоҳу алайҳи ва салламнинг буйруқларига тўла бўйсунган, у зотнинг қайтариқларидан буткул тийилган муваҳҳид зотларга боқинг, улар ҳатто умрларининг охирги лаҳзаларида ҳам қандай ҳолда бўлганларини билиб оласиз.\nМуоз ибн Жабал розияллоҳу анҳу ўлим тўшагида ётган ҳолларида тунга бориб, дардлари оғирлашиб қолди. Шунда асҳобларига боқиб: «Тонг отдими?!», деб сўрай бошладилар. Улар: «Йўқ, ҳали тонг отмади», дейишарди. Муоз йиғлаб: «Тонги дўзах сари олиб борадиган тундан Аллоҳдан паноҳ сўрайман», дердилар.\nМуоз ибн Жабалдек улуғ саҳоба дўзах аҳлидан бўлиб қолишдан шундоқ қўрқардилар!!\nУмматнинг Форуқи (ҳақ ва ботил ўртасини ажратувчиси) бўлган Умар розияллоҳу анҳу ўлим тўшагида ётарканлар, Ибн Аббос у кишининг шаънларида яхши мақтов сўзлар айтадилар. Шунда Умар айтадилар: «Аллоҳга қасамки, агар ер юзи тўла олтиним бўлса, Аллоҳнинг азобини кўрмай туриб, ундан шу билан қутулишга жон деб рози бўлардим. Истардимки, дунёдан на фойда, на зиён кўрган ҳолда чиқиб кетсам!»\nБир киши Оиша розияллоҳу анҳодан сўради: «Эй онажон, менга Аллоҳ таолонинг қуйидаги оятларини тушунтириб беринг: «Сўнгра Биз бу Китобга бандаларимиздан Ўзимиз танлаган зотларни (яъни сизнинг умматингизни) ворис қилдик. Бас уларнинг орасида ўз жонига жабр қилувчи ҳам бор, уларнинг орасида ўртача амал қилувчи ҳам бор ва уларнинг орасида Аллоҳнинг изну иродаси билан мудом яхшиликларга шошилувчи ҳам бордир» (Фотир: 32)».\nОиша розияллоҳу анҳо айтдилар: «Эй болам, яхшиликларга шошилувчилар Расулуллоҳ соллаллоҳу алайҳи ва саллам билан бирга ўтган ва у зот улар ҳақларида жаннат хушхабарини берган кишилардир. Ўртачалар эса Расулуллоҳ соллаллоҳу алайҳи ва салламнинг ортларидан эргашиб, уларга етиб олган саҳобалардир. Ўз жонига жабр қилувсилар эса сен билан бизга ўхшаганлардир».\nҚаранг, Оиша розияллоҳу анҳо ўзларини сизу биз билан бир қаторга қўймоқдалар!! Бизга ўхшаган гуноҳкорлар ва ўз жонига зулм қилганлар сафига қўймоқдалар ўзларини!!\nСуфён Саврий раҳимаҳуллоҳ ўлим тўшагида ётганларида ҳузурларига Ҳаммод ибн Салама кириб: «Хурсанд бўлинг, эй Абу Абдуллоҳ! Сиз ўзингиз Ундан мудом умидвор бўлган, раҳмлиларнинг раҳмлироғи бўлган Зот ҳузурига йўл олмоқдасиз», дедилар.\nСуфён йиғладилар ва: «Эй Ҳаммод! Аллоҳга қасамёд қилиб сўрайманки, мендек бир кимсани дўзахдан қутулиб қолади деб гумон қиласанми?!», дедилар.\nҚаранг, улар қандай бўлганлар?! Нималар деганлар?! Энди қаранг, биз қандай аҳволга келиб қолдик?! Нималар демоқдамиз?!\nҲайҳот!! Жуда катта фарқ бор!!\nБиз ҳаммамиз ҳам: «Бизлардан қай биримиз жаннатга кирмас эканмиз?! Қай биримиз Расулуллоҳ соллаллоҳу алайҳи ва салламнинг шафоатларидан маҳрум бўларканмиз?!», деймиз.\nЮқорида келган, Имом Бухорий ривоят қилган ҳадисда эса Расулуллоҳ соллаллоҳу алайҳи ва саллам у зотнинг йўлларини ўзгартириб, суннатларидан бурилиб кетган қавмларни ўзларидан тўсилишини хабар бермоқдалар.\nБуюк Аллоҳдан сизу бизнинг гуноҳларимизни мағфират қилишини ва бизни Ўз раҳмати остига олишини сўрайман.\nБарча ҳамду санолар Аллоҳга хосдир. Биз Унга ҳамд ва истиғфор айтамиз, Ундан ёрдам ва ҳидоят сўраймиз, нафсимизнинг шумлигидан ва амалларимизнинг ёмонлигидан Унинг Ўзидан паноҳ сўраймиз. Аллоҳ ҳидоят қилган кимсани адаштирувчи, адаштирган кимсани ҳидоят қилувчи йўқдир. Мен ягона, шериксиз Аллоҳдан ўзга ҳақ илоҳ йўқ ва Муҳаммад соллаллоҳу алайҳи ва саллам Унинг бандаси ва элчисидирлар, деб гувоҳлик бераман.\nИккинчи: Қиёмат куни Мустафо соллаллоҳу алайҳи ва саллам шафоатларига мушарраф бўлувчи энг бахтли инсон ким?\nБугунги суҳбатимизнинг сўнгги моддаси шу ҳақда бўлади.\nАллоҳ субҳанаҳу ва таоло айтади: «Айтинг (эй Муҳаммад соллаллоҳу алайҳи ва саллам): «Агар Аллоҳни севсангиз, менга эргашинглар. Шунда Аллоҳ сизларни севади ва гуноҳларингизни мағфират қилади» (Оли Имрон: 31).\nЎзини ҳақиқий мусулмонман деган ҳар бир киши ўзига савол бериб кўрсин: Расулуллоҳ соллаллоҳу алайҳи ва салламнинг амрларига бўйнсундимми?! У зот қайтарган ишлардан тийилдимми?! Тилим дилим билан ва бошқа аъзоларим билан боғланганми?!\nБарча ишларимда Пайғамбар соллаллоҳу алайҳи ва салламнинг йўлларига муҳаббат ва ихлос билан эргашдимми?!\nАллоҳ йўлидаги дўстим! Қиёмат куни Расулуллоҳ соллаллоҳу алайҳи ва саллам шафоатларига мушарраф бўлувчи энг бахтли инсон ким бўлади?\nЖавобни бевосита «Саҳиҳул Бухорий»дан топамиз. Абу Ҳурайра розияллоҳу анҳудан ривоят қилинади: Мен: «Ё Расулуллоҳ, қиёмат куни сизнинг шафоатингиз ила энг саодатли бўлувчи инсон ким?» деб сўрадим. Расулуллоҳ соллаллоҳу алайҳи ва саллам: «Эй Абу Ҳурайра, сизнинг ҳадисга бўлган иштиёқингизни кўрганим учун сиздан аввал бирор киши бу ҳадис ҳақида мендан сўрамайди, деб ўйлаган эдим. Қиёмат куни менинг шафоатим ила энг саодатли бўлувчи инсон – сидқидилдан, холис: «Ла илаҳа иллаллоҳ» деб айтган кишидир», дедилар (Бухорий: №99).\nИбн Ҳиббон ривоятида: «Менинг шафоатим ила энг саодатли бўлувчи инсон – сидқидилдан, холис: «Ла илаҳа иллаллоҳ» деб айтган, дили тилини тасдиқлайдиган, тили дилини тасдиқлайдиган кишидир».\n«Саҳиҳ Муслим»да Абу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Ҳар бир пайғамбарнинг ижобат қилинадиган дуоси бўлади, ҳар бир пайғамбар у дуони қилишга шошилган, мен эса уни қиёмат куни умматимнинг шафоати учун асраб қўйганман, у умматимдан Аллоҳга ширк келтирмай ўтган ҳар бир кишига – иншоаллоҳ – албатта етгусидир» (Муслим: №200).\nДемак, Расулуллоҳ соллаллоҳу алайҳи ва саллам қиёмат куни сизни шафоат қилишлари учун ўта муҳим бир шартни тўла-тўкис қилишингиз лозим бўларкан. Бу шарт – тавҳидни рўёбга чиқаришдир, тавҳид калимасини сидқидилдан айтишдир.\nОдамлар борки, ушбу калимани тилда қайтаришади, бироқ, нима деяётганини билишмайди. Одамлар борки, ибодатни Аллоҳ азза ва жаллага холис қилишмайди, балки бунда бошқаларни У зотга шерик қилишади.\nОдамлар борки, тили билан «ла илаҳа иллаллоҳ»ни қайта-қайта айтишади. Кейин эса хоҳиш-ҳавосига тўғри келган ҳар қандай ишларни ҳеч тортинмай қилишади, Исломни бир четга суриб қўйиб, кўнгиллари чопган йўлни танлашади.\nОдамлар борки, тавҳид калимасини айтишади, бироқ Пайғамбар соллаллоҳу алайҳи ва салламнинг йўлларига эргашишмайди.\nОдамлар борки, тавҳид калимасини айтишади, бироқ валоъ ва бароъ (Исломдаги дўст ва душман тушунчаси)га бепарво қарашади.\nОдамлар борки, тили билан «ла илаҳа иллаллоҳ»ни қайта-қайта айтишади. Бироқ, намозни тарк қилган, закотни зое қилган, қодир бўла туриб, ҳажга боришни пайсалга солган, судхўрлик қилган, маст қилувчи ичимлик ичган, етимларнинг молини ноҳақ еган, амру наҳийларни эшитиб туриб, унга ҳеч қандай алоқаси йўқдек, истеҳзо билан елка қисиб кетаверади. Панд-насиҳатларни эшитиб туриб, унга тааллуқи йўқдек, кулгига олади.\nТавҳидда ихлос зарурдир. Тавҳид калимаси инсон фақат тилида қайтариб қўйиши билан кифоя қиладиган калима эмас. Балки, иймон – тил билан талаффуз қилиш, дил билан тасдиқлаш, аъзолар билан амал қилишдир..\nҲасан Басрий раҳимаҳуллоҳ айтганларидек: «Иймон таҳаллий (зийнатланиш) ҳам, таманний (орзу-хаёл қилиш) ҳам эмасдир, балки у қалбларда ўрнашган ва амаллар уни тасдиқлаган нарсадир. Ким яхшиликни гапирса ва яхши амал қилса, ундан қабул қилинади. Ким яхшиликни гапирса ва ёмон амал қилса, ундан қабул қилинмайди».\n«Саҳиҳайн»да Убода ибн Сомит розияллоҳу анҳудан ривоят қилинади: Расулуллоҳ соллаллоҳу алайҳи ва саллам: «Ким бир Аллоҳдан ўзга барҳақ илоҳ йўқ, У ёлғиз ва шериксиздир, Муҳаммад Аллоҳнинг бандаси ва расули, Ийсо Аллоҳнинг бандаси, расули, чўрисининг ўғли ва Марямга туширган сўзидир, жаннат ва дўзах ҳақдир деб гувоҳлик берса, амали қандай бўлган бўлмасин, Аллоҳ уни жаннатга киритади» дедилар (Муттафақун алайҳ, Бухорий: №3435, Муслим: №2640).\nИтбон ибн Молик розияллоҳу анҳу ривоятида: Росулуллоҳ соллаллоҳу алайҳи ва саллам дедилар: «Албатта, Аллоҳ Ўзининг юзини истаб «Ла илаҳа иллаллоҳ» деган кишини дўзахга ҳаром қилгандир».\nАллоҳга қасамки, Муҳаммад Мустафо соллаллоҳу алайҳи ва саллам шафоатлари билан фақатгина ихлос билан тавҳидни рўёбга чиқарган кишигина, Муҳаммад Мустафо соллаллоҳу алайҳи ва салламга чин дилдан эргашган кишигина саодатли бўлади.\nИмом Муслим Абу Зар розияллоҳу анҳудан ривоят қилган, шунингдек Имом Термизий Анас розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам айтганлар: «Аллоҳ таоло деди: «Эй Одам фарзанди, мудом Менга дуо қилар экансан ва Мендан умид қилар экансан, нима қилган бўлсанг ҳам (қандай катта гуноҳ бўлишидан) қатъий назар кечираман. Эй Одам фарзанди, агар гуноҳларинг осмондаги булутларга қадар етиб борса ва Мендан мағфират сўрасанг, (қандай катта гуноҳлигидан) қатъий назар, мағфират қиламан. Эй Одам фарзанди, агар Менинг ҳузуримга ер юзичалик гуноҳлар билан келсанг-у, Менга ҳеч нарсани шерик қилмаган ҳолда йўлиқсанг, Мен сенга ер юзичалик мағфират билан рўбарў бўламан» (Термизий: (2/270), Доримий (2/322), Аҳмад (5/172) ривоятлари).\nБу тавҳиддир.. Қиёмат куни Пайғамбар соллаллоҳу алайҳи ва саллам шафоатлари ила энг саодатли бўлувчи инсон – сидқидилдан, холис: «Ла илаҳа иллаллоҳ» деб айтган кишидир. Тавҳид калимаси Аллоҳ таоло томонидан жуда оғир шартларга боғлиқ қилиб қўйилган.\nБу калима бир пок дарахтдир, унинг илдизлари муҳаббат ва ихлос, танаси, ишонч ва қабул, барглари бўйсунишдир. У сувсиз ва нурсиз яшай олмайди, илм унга нур, сидқ-ростгўйлик унга сувдир.\n2011 йил 11-сентябр


QIWI тизими билан “Beeline”нинг ҳисоб тўлдириш имконияти кенгайди - Техно - PressNews.uz\nБош Саҳифа / Техно / QIWI тизими билан “Beeline”нинг ҳисоб тўлдириш имконияти кенгайди\nМазкур тизим билан “Beeline” абонентлари ўз ҳисобларини дунёнинг исталган нуқтасидан тўлдира оладилар.\nЎзбекистоннинг йирик алоқа оператори “Beeline” “Чет элда тўлов” хизмати бўйича пул маблағларини қабул қилиш тармоғи кенгайгани ҳақида хабар беради. QIWI тўлов тизими дунёнинг ҳоҳлаган нуқтасидан тўловларни www.qiwi.ru сайти, ёки смартфон ва планшетлардаги қулай илова орқали қабул қилиш учун компаниянинг ҳамкорлик тармоғига қўшилди.\n“Ўз балансини назорат қилган ҳолда доимо алоқада бўлиш ва бирорта ҳам муҳим қўнғироқни ўтказиб юбормаслик – компания абонентлари учун аъло даражадаги хизмат, — дея шарҳлайди “Unitel”нинг оммавий бозордаги сотувлар бўйича директори Максим Ефремов. — QIWIнинг шаҳобча ва терминаллари сони юз мингдан кўп, шунинг учун бу тизимнинг осон ва қулайлиги биз тарафдан айниқса юксак тарзда қадрланади, тизимнинг терминаллари орқали тўлов эса комиссиясиз амалга оширилади”.\nРоссия, Қозоғистон, Молдова, Руминия, Белоруссия, АҚШ, Бразилия, Иордания ҳудудларида мавжуд бўлган QIWI тўлов тизимини юксак технологиклиги ва осон вазифадорлиги ажратиб туради. QIWI терминаллари ва Visa QIWI Wallet элекртон ҳамёни орқали 54 мингдан ортиқ провайдерларнинг хизматларини тўлаш мумкин. Виртуал карталарни чиқарган Visa тўлов тизими билан биргаликда QIWI тармоқда харидларни бажариш имконини берадиган биринчи тўлов хизматига айланди.\nҲисобни тўлдириш учун “Beeline” абонентлари QIWI тизимида рўйҳатдан ўтишлари ва мавжуд QIWI ҳамёнидан фойдаланишлари зарур бўлади.\n01 феврал 2014 15:44\nbeeline dan qiwi koshelokni tuldirsa buladimi?


“Реал” қаторасига еттинчи мавсумда 100 ва ундан ортиқ гол урди » Ўзбекистон янгиликлари – Zamin.uz\n21-04-2016 | 12:09\nZAMIN.UZ / Спорт / 21 Апрел 2016 года289\n“Реал Мадрид” жамоаси “Вильярреал”га қарши (3:0) Испания чемпионати 34-турида ғалаба қозонди. Мазкур ўйинда мадридликлар 99, 100 ва 101-голларини киритиб, ўзига хос натижани қайд этди, дейилади "Даракчи" нашрида. Клуб расмий сайтининг маълум қилишича, “Реал” қаторасига еттинчи мавсумда 100 ва унда ортиқ гол уриб келмоқда. Эътиборлиси, ушбу муваффақиятли статистика мадридликлар сафига Криштиану Роналду ўтгач бошланган.“Реал” Роналдуни сотиб олгунга қадар фақат бир марта 1989/90 йилги мавсумда 100 тадан кўп гол уришни уддалаган эди.\nЎқишни тавсия қиламиз Роналду 2015 йилда 57та ўйинда 57та гол урди\n11:34 / 31-12-2015


Франция Афғонистондан фуқароларни эвакуация қилишни якунлади | Qalampir.uz\nФранция Афғонистондан фуқароларни эвакуация қилишни якунлади\nОлам\t28 Август 20:07 2314\nФранция Афғонистондан ўз фуқаролари ва французлар билан ҳамкорлик қилган афғонларни эвакуация қилиш бўйича операцияни якунлади, француз дипломатлари Қобулни тарк этди. Бу ҳақда Франция Ташқи ишлар вазирлиги ва Қуролли Кучлар вазирлигининг қўшма баёнотида айтилган.\n“Қобул аэропортининг хавфсизлиги учун жавобгар бўлган АҚШ қўшинлари тезлик билан олиб кетилгани тасдиқланганидан сўнг, аэропортдаги шартлар хавфсизлик мезонларига жавоб бермайди. Бизнинг эвакуация операциямиз 27 август куни якунланди. Франциянинг Қобулдаги элчихонаси жамоаси Абу-Дабига етиб келди ва у ердан Францияга кетди. Бизнинг дипломатларимиз, ҳарбийларимиз, полиция ходимларимиз ҳамда Қобул, Абу-Даби ва Париждаги барча давлат хизматчилари доимий равишда фуқароларни эвакуация қилиш ва минглаб одамларга бошпана бериш учун ҳаракат қилмоқда”, дейилган хабарда.\nБаёнотда таъкидланишича, жорий йилнинг 15 августидан буён француз кучлари 3 минг кишини Қобулдан олиб чиққан, шундан 2,7 мингга яқини афғонлардир.\nҚайд этилишича, Франция оммавий эвакуация бошланишидан олдин ҳам Афғонистон фуқароларини олиб чиқиб кетишни бошлаган ва 15 августга қадар 1,5 минг одамни эвакуация қилган.\nҚуролли Кучлар вазири Флоранс Парли ва Ташқи ишлар вазири Жан-Ив Ле Дрианга кўра, Франция афғонларни ҳар доим қўллаб-қувватлайди.\nАввалроқ, Германия Афғонистондан фуқароларини ва афғонистонликларни эвакуация қилишни тўхтатгани ҳақида хабар бергандик.\n20 Сентябрь 18:17 49303\n20 Сентябрь 13:55 41139\n19 Сентябрь 11:57 38771\n19 Сентябрь 18:13 36598\n19 Сентябрь 16:53 24987


Танланиш ҳуқуқидан маҳрум этилган далолатномалар\nИнсон туғилганидан то ҳаётининг сўнгига қадар маълум тартиб-қоидаларга бўйсуниб яшайди. Бу бир тарафдан унинг хавфсизлигини таъминласа, иккинчи томондан манфаатларини ҳимоя қилади. Шунинг учун ҳам уларнинг ҳаётида содир бўладиган муҳим воқеалар белгиланган тартиб-қоидалар асосида давлат органлари томонидан қайд этиб борилади. Фуқаролик ҳолати далолатномалари тўлиқ ва ўз вақтида қайд этилиши жамиятимиз ривожланишида ўзига хос аҳамият касб этади. ФҲДЁ органлари фуқаролар ҳаётидаги муҳим воқеа ва фактларни қайд этиш ваколатига эга бўлган давлат органларидир. ФҲДЁ органлари Ўзбекистон Республикаси Оила Кодекси, Ўзбекистон Республикаси Вазирлар Маҳкамасининг 1999 йил 12 апрельдаги 171 сонли қарори билан тасдиқланган Фуқаролик ҳолати далолатномаларини қайд этиш Қоидаларига ва Ўзбекистон Республикаси Адлия вазирлигининг 2013 йил 31 декабрдаги 400-мҳ-сонли буйруғига 1-илова "ФҲДЁ органларида иш юритиш тартиби тўғрисида”ги Йўриқномага асосан иш олиб боради. ФҲДЁ органларида туғилиш, никоҳ, никоҳдан ажратиш ва ўлим ҳолатлари қайд этилади.\nТуғилишни расмийлаштириш мажбурий\nТуғилишни қайд этиш мажбурий бўлиб, бола туғилган жойдаги ёки ота-онасидан бирининг доимий яшаш жойидаги ФҲДЁ органида амалга оширилиши лозим.\nТуғилганлик ҳақидаги ариза бола туғилган кундан бошлаб бир ой муддат ичида ота-онаси ёки улардан бири, алоҳида ҳолларда эса, қариндошлари, тиббий муассасалари маъмурияти, ички ишлар ёки васийлик ва ҳомийлик органлари томонидан берилиши мумкин.\nЭслатма: Белгиланган муддатнинг ўтиб кетиши туғилганлик ҳолатини қайд этилишига тўсқинлиқ қила олмайди.\nКеракли хужжатлар: тиббий муассасасининг бола туғилганлиги тўғрисидаги тиббий маълумотномаси, ота-оналарининг шахсини тасдиқловчи ҳужжатлар., никоҳ тузилганлиги ҳақидаги гувоҳнома ёки оталикни белгилаш ҳақидаги ариза ёхуд онанинг аризаси тақдим этилиши белгиланган.\nНикоҳни қайд этиш тартиби:\nНикоҳ – иккала томоннинг розилиги асосида тузиладиган қонуний ҳужжат бўлиб, диний расм-русумларга биноан тузилган никоҳ ҳуқуқий аҳамиятга эга эмас.\nНикоҳ никоҳ тузишни хоҳловчи шахслар томонидан улардан бирининг яшаш жойидаги ФҲДЁ органларига белгиланган тартибда ариза билан мурожаат этилгандан сўнг бир ой муддат ўтгач, шахсан уларнинг иштирокида никоҳ қайд қилинади. ФҲДЁ органлари томонидан никоҳланувчи шахсларнинг никоҳини қайд этиш тўғрисидаги аризасини қабул қилишда белгиланган тартибда тиббий кўрикдан ўтиш учун йўлланма берилади.\nАлоҳида ҳоллар (ҳомиладорлик, бола туғилиши, бир тарафнинг касаллиги ва бошқалар)да никоҳ тузилганлиги ариза берилган куни қайд этилиши мумкин.\nНикоҳ ёши аёллар учун 17 ёш эркаклар учун 18 ёш этиб белгиланган. Узрли сабаблар бўлганда, алохида ҳолларда никоҳга киришни хоҳловчиларнинг илтимосига кўра никоҳ давлат рўйхатидан ўтказиладиган жойдаги туман, шаҳар ҳокими никоҳ ёшини кўпи билан бир йилга камайтириши мумкин.\nФҲДЁ органида эр-хотиннинг ўзаро розилиги бўлганида никоҳдан ажралишда ариза берувчилар фуқаролик ҳолати далолатномаларини ёзиш органига берган аризаларида ўртада вояга етмаган болалари ва мулкий низолари йўқлигини тасдиқлашлари шарт. Никоҳдан ажралиш ариза берувчиларнинг яшаш жойидаги фуқаролик ҳолати далолатномаларини ёзиш органига ариза берилган кундан бошлаб уч ой муддат ўтгач қайд этилади.\n•Судларнинг 1998 йил 1 сентябргача ва 2010 йил 15 сентябрдан кейин қабул қилинган никоҳдан ажратиш ҳақидаги ҳал қилув қарорлари;\n•Эр (хотин)нинг муомалага лаёқатсиз ёхуд бедарак йўқолган деб топилганлигитўғрисида суднинг қонуний кучга кирган ҳал қилув қарори;\n•Эр (хотин) уч йилдан кам бўлмаган муддатда озодликдан маҳрум қилинганлиги тўғрисида суднинг қонуний кучга кирган ҳукмидан кўчирма, шунингдек судланган эр (хотин)нинг ўртадаги болалари ва мол-мулки юзасидан низоси йўқлиги тўғрисидаги тилхат.\nЎлимни қайд этиш ўлим ҳақидаги тиббий гувоҳнома ёки суднинг шахсни вафот этган деб эълон қилиш ҳақидаги ҳал қилув қарорига асосан амалга оширилади.\nЎлимни қайд этиш учун ФҲДЁ органига ўн олти ёшгача бўлган вафот этган шахснинг туғилганлик ҳақидаги гувоҳномаси, ўн олти ёшдан ошган вафот этган шахснинг эса шахсини тасдиқловчи ҳужжати ва тиббиёт муассасаси томоенидан берилган тиббий гувоҳнома тақдим этилади. Шахсини тасдиқловчи ҳуддат тақдим этилмаган ҳолларда ўлимни қайд этиш рад этилмайди.\nЎлим ҳақидаги далолатнома ёзуви қайд этилгандан сўнг, ўлим ҳақида гербли гувоҳнома расмийлаштирилади ва мурожаат қилган шахсга тақдим этилади. Айни бир вақтда Ўзбекистон Республикаси Молия вазирлиги ҳузуридаги бюджетдан ташқари Пенсия жамғармасининг туман (шаҳар) бўлимига ва дафн этиш жойига топшириш учун маълумотномалар берилади.\nСуднинг шахсни вафот этган деб эълон қилиш ҳақидаги ҳал қилув қарорига асосан ўлимни қайд этиш мазкур ҳал қилув қарорини қабул қилган суд жойлашган ердаги ФҲДЁ органи томонидан амалга оширилади.\nТошкент шаҳар, Бектемир тумани ФХДЁ бўлими мудираси.\nКўрилган: 1 282\n15-16 ЁШЛИ ҚИЗЛАР ТУҒИШГАН\nЧоп этилган: 6-08-2017, 07:58\nЧоп этилган: 18-09-2016, 04:24


Флойд Мэйуэзер барча замонларнинг энг яхши боксчилари рўйхатида ўзини биринчи ўринга қўйди\n01:27 / 11.08.2015 2116\nМағлубият ҳиссини тотмаган АҚШлик боксчи Кичик Флойд Мэйуэзер вазн тоифасидан қатъий назар барча замонларнинг энг яхши боксчилари рўйхатида ўзини биринчи ўринга лойиқ топди. Бу ҳақда The Guardian нашри хабар бермоқда.\nМэйуэзер бу рўйхатда 2-ўринни панамалик боксчи Роберто Дюранга, 3-ўринни ўзининг ҳамюрти Пернелл Уитакерга, 4-ўринни мексикалик боксчи Хулио Сезар Чавесга ва ниҳоят 5-ўринни афсонавий америкалик боксчи Муҳаммад Алига берди.\n“Улардан ҳар бирини ҳурмат қиламан”, деб айтди боксчи.\nМэйуэзернинг бу фикрига ўта оғир вазн тоифасидаги собиқ мутлақ жаҳон чемпиони Леннокс Льюис эътироз билдирмоқда. Британиялик боксчининг фикрича, Мэйуэзер эмас, балки айнан у бу рўйхатнинг 1-ўринига лойиқ.\n“Мен ўта оғир вазн тоифасидаги охирги мутлақ чемпиониман. Афтидан, мен энг зўрман”, деб айтди Льюис BoxingScene порталига берган интервьюсида.


18 июн 2019, Тошкент вақти: 06:10\nАндижон вилояти сув хўжалиги ташкилотлари теримчилари Улуғнор туманида\nХодимларнинг айтишича, улар яшайдиган жойда ювиниш учун шароит йўқ, кир бўлган кийим-кечакни эса, зовур сувида ювишга мажбур бўлмоқда.\nУлуғнор тумани пахта штабининг мулозими, ҳашарчилар учун барча шароитлар муҳайё этилганини таъкидлар экан, Озодлик саволларига жавоб беришдан бош тортди.\nАндижон вилоят, Бўз туманидаги сув хўжалиги ташкилотидан Улуғнор туманига пахта теримига сафарбар этилган, исми сир қолишини истаган ишчилардан бирининг Озодликка айтишича, қарийб 500 нафар теримчи Мингбулоқ қишлоғидаги болалар лагерига жойлаштирилган:\n- Пахтага юборишдан олдин ҳар биримиздан “ўз ихтиёримиз билан теримга боряпмиз”, деб тилхат ёздириб олишди. Каримов даврида ҳам шундай эди, ҳозир ҳам шундай. Ҳеч қандай ўзгариш йўқ. Келганимга бир ҳафтадан ошди, ҳеч қайси раҳбар, ҳолинг қандай деб сўраб келмади”, дейди ишчилардан бири.\n“Биринчи уч кун овқатсиз қолдик”\nСув хўжалиги ташкилоти ишчиси теримчилар ноқулай шароитларда пахта тераётганини бирма-бир санаб ўтди.\nУнинг айтишича, дастлабки уч кунда деярли оч қолишган:\n- Пионер лагерда ётибмиз. Палаткалари бор, хоналари бор. Тўғри унчалик хароб эмасу, лекин чидаса бўлади. Келган кунимиз уч кун оч қолдик, десак ҳам бўлади. Бизни олиб келишганда овқатларингни фермер қилиб беради, дейишган эди. Лекин фермерлар униси бунисига, буниси унисига ташлаб, овқат қилиб бермади. Кейин ташкилотимиз ўзи овқат қилиб беришни бўйнига олди. Бир кунлик овқат эса 11 минг сўмданга тушяпти. Бу пулни бизнинг маошимиздан қайтариб олар экан, дейди ишчи.\nИсми сир қолишини сўраган бошқа бир ҳашарчи-теримчининг айтишича, уларнинг егани фақат макарон бўляпти:\n“Эрталаб бир дона оқ қанд, 20 грамм сариёғ беради. Тушликка эса келганимиздан бери фақат макарон, макарон. Резина этик кийиб қидирсанг, унинг ичидан битта-яримта гўшт топасан, бўлмаса йўқ. Кечқурунлари баъзан шавла ёки мастава ҳам бўлиб қолади”, дейди ишчилардан бири.\n“Биз мол эмасмизку”\nҲашарчининг айтишича, теримчилар учун оддий ювиниб олиш хоналари ҳам йўқ:\n“Бизда ҳаммом тугул, оддий сувни иситиб ювиниб олишга ҳам шароит йўқ. Пахтадан терлаб-пишиб келамизда, совуқ сувга чайқалиб оламиз. ёнимиздаги дўкондан совун, порошок харид қилиб, зовур-заканларда кирларимизни ювиб оламиз. Баъзилар, совуқда ювингани эриниб, сасиб кетади. Ҳашарчи чақирганингдан кейин, шароитини ҳам қилиб бер-да. Ахир биз мол эмасмизку, биз одаммиз!”, деди сув хўжалиги ташкилоти ишчиларидан бири.\nУлуғнор туман пахта штабининг ўзини таништирмаган мулозими, Озодлик билан суҳбатда ҳашарчиларга шарт-шароитлар яратилмаганига оид иддаоларни инкор қилди:\n- Бўлиши мумкин эмас унақа нарса. Келиб кўзингиз билан кўришингиз мумкин. Барча шароитлар муҳайё қилиб берилган. Ҳар куни хабар олиб турибмиз”, деди мулозим.\n5 сентябрь куни пахта йиғим-теримига бағишланган ҳукумат селекторида Бош вазир Абдулла Арипов бу йилги пахта йиғим теримига 18 ёшга тўлмаганлар, мактаб ва бошқа таълим муассасалари ўқувчилари ҳамда тиббиёт ходимларини жалб этиш қатъиян тақиқланганини таъкидлаган эди.\nАйни пайтда¸ маҳаллий матбуот бу йилги пахта теримига 2 миллион теримчи жалб қилиниши ва шу мақсадда мамлакат бўйича жами 26 мингдан ортиқ "кўнгилли отряд" ташкил этилишини билдирди.\nМасалан, 12 сентябрь куни Андижон электр тармоқлари корхонаси ва “Ўзбектелеком” акциядорлик компаниясининг Андижон вилоят филиали ходимлари айни кунларда ўз ишхоналарида хизматчиларни 50 фоизига қадар ëтоқлик пахта теримига жўнатиш бошланганини билдирган эди.\nХОРАЗМ – “Пахта терими тадбиркорларга ортиқча даҳмаза бўлди”


Такбири ташриқ – oliymahad.uz\nҲанафий мазҳабида ташриқ кунлари Қурбон ҳайити кунидан кейинги уч кун ҳисобланади. Ташриқ дегани гўштни қуритиш деганидир. Мусулмонлар қурбонлик гўштларини одатда ушбу кунларда қуритгани боис шундай аталган.\nМусулмон банда учун такбири ташриқ Арафа куни бомдод намозининг фарзидан сўнг бошланади ва ҳайитнинг тўртинчи куни аср намозида охирги такбири ташриқ айтилади. Шунда беш кун давомида умумий 23 та намоздан сўнг такбири ташриқ айтилган бўлади. Бу борада барча – эркагу аёл, мусофир, муқим, қишлоқда ёки шаҳарда яшовчи, жамоат билан ёхуд якка ҳолда намоз ўқувчи мусулмон баробардир. Яъни, такбири ташриқни айтиш барчага бирдек вожиб.\nОдатда фарз намозини тугатиш биланоқ такбири ташриқ айтилади. Мабодо, у унутилса, эсга тушиши билан айтиб қўйилади.\nПайғамбар алайҳиссалом ўз умматларини бу кунларда кўпроқ таҳлил, такбир ва ҳамд айтишга қизиқтирганлар.\nعَنِ ابْنِ عُمَرَ عَنْ النَّبِيِّ صَلَّى اللَّهُ عَلَيْهِ وَسَلَّمَ قَال،َ مَا مِنْ أَيَّامٍ أَعْظَمُ عِنْدَ اللَّهِ، وَلَا أَحَبُّ إِلَيْهِ مِنْ الْعَمَلِ فِيهِنَّ مِنْ هَذِهِ الْأَيَّامِ الْعَشْرِ، فَأَكْثِرُوا فِيهِنَّ مِنْ التَّهْلِيلِ وَالتَّكْبِيرِ وَالتَّحْمِيدِ” رواه أحمد\nИбн Умар розияллоҳу анҳудан ривоят қилинади: «Набий соллаллоҳу алайҳи васаллам: «Аллоҳ таоло наздида бирор кун ва у (кун)лардаги амал ушбу ўн кун (ва уларда қилинган амал)дан афзал (ва) Аллоҳ азза ва жаллага суюкли эмас. Бас, у (кун)ларда таҳлил, такбир ва Аллоҳга ҳамд айтишни кўпайтиринглар», дедилар» (Аҳмад ривояти).\nУшбу ҳадиси шарифдан Зулҳижжа ойининг дастлабки ўн кунида такбир ва таҳлилни кўпайтириш маҳбуб амал эканлиги билинади.\nЖобир розияллоҳу анҳудан ривоят қилинади: «Набий соллаллоҳу алайҳи васаллам Арафа куни бомдод намозидан кейин то охирги ташриқ кунининг аср намозигача такбир айтар эдилар» (Байҳақий ривояти).\nАбу Абдураҳмон розияллоҳу анҳудан ривоят қилинади: «Али розияллоҳу анҳу Арафа куни бомдод намозидан кейин то охирги ташриқ кунининг аср намозигача ва аср намозидан кейин ҳам такбир айтар эдилар» (Абу Шайба ривояти).\nДемак, биз ҳам ушбу йўсинда такбир айтишимиз керак бўлади.\nТакбири ташриқ лафзлари қуйидагича:\n«Аллоҳу акбар, Аллоҳу акбар. Ла илаҳа иллоллоҳу валлоҳу акбар. Аллоҳу акбар. Ва лиллаҳил ҳамд».\nМаъноси: «Аллоҳ буюкдир. Аллоҳ буюкдир. Аллоҳ таолодан ўзга илоҳ йўқдир. Аллоҳ буюкдир. Аллоҳ буюкдир. Ҳамд Аллоҳ таоло учундир».\nНафақат намоздан кейин балки, юрган, ўтирган пайтларда ҳам такбир айтишнинг сира зарари йўқ, балки мустаҳабдир. Уммат қанча такбир айтса, Аллоҳни улуғласа, қадри юксалади, ажр-мукофотни қўлга киритади, Аллоҳ таолонинг розилигига эришади, гуноҳлари кечирилади, Пайғамбар алайҳиссаломнинг шафоатларига мустаҳиқ бўлади.\nОлдингиТошкент ислом институтида кириш имтиҳонларини ўтказиш санаси маълум бўлдиКейингиҲизбут-таҳрирнинг “бандалар феъллари” масаласидаги ақидавий хатоси


ТУР САРҲИСОБИ: ЭНГ КЎП ТОМОШАБИН САМАРҚАНДДА, ЭНГ ЧИРОЙЛИ ГОЛ БУХОРОДА\nМазкур турда мухлисларнинг қизиқиши янада ортди. Борган сари ишқибозларнинг стадионга ташрифи кўпаймоқда. 4-турда энг кўп томошабин йиғилган ўйин “Динамо” – “Бунёдкор” учрашуви бўлди, дея ёзади «Эрудит Спорт» нашри.\nСамарқанддаги ўйингоҳга 13154 нафар мухлис ташриф буюрди. 5 мингга яқин томошабин ўйингоҳ ташқарисида қолганлиги маълум бўлди. Эътиборли жиҳати шундаки, ниҳоят “Бунёдкор” иштирокидаги ўйинга ҳам мухлисларнинг сони анча ортиб кетди. Бунгача чемпион ва Кубок соҳиби бўлган жамоанинг ўйинларини кўриш учун стадионга ҳатто 2000 мухлис ҳам келмаётганди. Аммо “Динамо” стадионига йиғилган ишқибозлар ҳозирча “Бунёдкор” учун энг кўп ташриф буюрган мухлислар сифатида қайд этилмоқда. Шунингдек, энг кам мухлис келган учрашув Тошкентда кузатилди. Турнинг сўнгги ўйини «Локомотив» - «Сўғдиёна» учрашувини томоша қилиш учун 2010 нафар мухлис келган. Муборакда эса “Машъал” “Пахтакор”ни қабул қилди ва Б.Вафоев номли стадионга 4612 мухлис келди. Аслида эса ушбу кўрсаткич “Машъал” учун энг яхшиси бўлди. Негаки, Муборакдаги ўйинга ҳозирча бунча ишқибоз келмаганди. Бу ҳам қизиқарли фактлардан бири бўлиб қолмоқда. Умумий қилиб айтадиган бўлсак, 4-турда жами стадионларга 45477 мухлис келган.\nFалаба, дуранг ва мағлубият футболнинг асосий устунларидан биридир. Одатдагидек, бу турда уч ҳолатга ҳам гувоҳ бўлдик. Ўз майдонида тўп сурган жамоалар ҳар доим ғалаба қозонаверишмайди. Мазкур турда бўлиб ўтган беллашувларнинг учтасида майдон эгаларининг қўли баланд келди. Яъни, “Навбаҳор” “Насаф”ни, “Бухоро” Металлург”ни, “Локомотив” эса “Сўғдиёна”ни енгди. Иккита учрашувда эса ғолиб номи аниқланмай қолди. Булар “Нефтчи” – “Қизилқум” (0:0) ҳамда “Олмалиқ” – “Андижон” (0:0) учрашувларидир. Икки етакчи жамоалар – “Пахтакор” билан “Бунёдкор” сафарда уч очкони қўлга киритган клубларга айландилар. “Пахтакорчилар” Муборакда “Машъал” (0:1), “бунёдкорчилар” эса Самарқандда “Динамо” (0:2) устидан зафар қозондилар.\nГОЛЛАР СОНИ КАМАЙМОҚДА\nФутбол голлар билан янада жозибалидир. Аммо 4-турда дарвозалар унчалик кўп ишғол этилгани йўқ. Ҳисоблаб чиқилса, 11 марта тўп киритилди. Шулардан 6 таси мезбонлар, 5 таси эса меҳмонлар ҳисобига ёзилди. Иккита учрашувда эса ҳисоб очилгани йўқ. Энг кўп тўп киритилган ўйин “Локомотив” – “Сўғдиёна” учрашувида кузатилди. Унда тошкентликлар 3:1 ҳисобида ғалабага эришишди. Жамоалар асосан натижа учун ўйнашаётгани сабабли голлар сони камайишига олиб келяпти. Чунки кимдир гол урса, албатта ҳисобни ушлаб қолишга ҳаракат қилмоқда. Мухлисларга эса биринчи навбатда чиройли ўйин билан голлар керак. Дарвоқе, ушбу турда ўз дарвозасига гол уриб, рақибга ёрдам берган футболчилар ҳам бўлди. Жумладан, “Бухоро” – “Металлург” қарама-қаршилигида мезбонлар ҳимоячиси Ойбек Нурбоев кутилмаганда ўз дарвозасини ишғол қилиб қўйди. Аммо бу гол “Бухоро”нинг ғалабасига тўсқинлик қилмади. Энг қизиғи, учрашув охирида “Металлург” ўйинчиси Алишер Зиёвуддинов пенальтидан гол ура олмади. Шунингдек, “Динамо” – “Бунёдкор” учрашувида меҳмонларнинг муваффақиятига самарқандликлар ҳимоячиси Акмал Холмуродов ўз “ҳиссасини” қўшди.\nОГОҲЛАНТИРИШ ВА ЧЕТЛАТИШЛАР\nДоимгидек бу турда ҳам ҳакамлар чўнтагидан кўплаб сариқ карточкаларни чиқаришди. Унинг орасида қизил карточка ҳам бор. Энг қўпол ўйин сифатида “Нефтчи” – “Қизилқум” учрашуви эътироф этилди. Учрашувни бошқарган Владислав Цейтлин 9 марта ўйинчиларни сариқ карточка билан жазолади. Шулардан тўрттаси “Нефтчи”, бештаси эса “Қизилқум” ўйинчиларига кўрсатилди. 9 та сариқ карточка кўрсатилган ўйинда “қизил” ҳам бўлиши табиий. Меҳмонлар вакили Миржалол Қурбонов 82-дақиқада иккинчи сариқ карточка туфайли майдонни тарк этди. Энг кам огоҳлантириш кўрсатилган баҳс “Машъал” – “Пахтакор” учрашуви бўлди. Иккала жамоадан биттадан футболчи сариқ карточкага лойиқ кўрилди.\nАйнан ушбу турда бир қатор чиройли голлар гувоҳи бўлдик. Хусусан, Бухоро, Косонсой ва мубораклик мухлислар ҳафта голлари гувоҳига айланишди. Бу борада Вобкентда ўтган «Бухоро» - «Металлург» учрашувининг Фирдавс Асадов томонидан киритилган иккинчи голи ажойиб тарзда чиқди. Бу вазиятда Фирдавс дарвозабоннинг ўз дарвозасини тарк этганлигини пайқаб, чамаси 35 метрлардан кучли зарба билан дарвоза «тўққизлиги»ни нишонга олди. Косонсойдаги ўйинда ҳам «Навбаҳор»га муҳим ғалабани келтирган голни Алишер Маҳмудов чамаси 25 метрлардан фантастик зарбаси билан дарвозага киритди. Шунингдек, Жамшид Искандаровнинг жарима майдони ташқарисидан йўллаган ажойиб зарбаси дарвоза устунига тегиб, дарвозадан ўрин олди. Бу голлар ҳеч шубҳасиз мавсумнинг энг чиройли голлари сафидан ўрин ола билади.\nГазетанинг анъанавий тур рамзий жамоасидан табиийки, бу сафар «Динамо» футболчилари жой олмаган, аксинча Самарқандда икки голга ҳаммуалифлик қилган «бунёдкорчи» Сардор Рашидов ва гол муаллифига айланган Олег Зотеевлар ўрин олган. 4-тур таркиби қуйдаги футболчилардан ташкил топган:\nДарвозабон: Темур Ғаниев «Андижон»\nҲимоячилар: Жаҳонгир Жиямуродов «Нефтчи», Шукурали Пўлатов «Навбаҳор», Асқар Муҳитдинов «Қизилқум», Алексей Касьян «Андижон».\nЯримҳимоячилар: Алишер Маҳмудов «Навбаҳор», Олег Зотеев «Бунёдкор», Жамшид Искандаров «Пахтакор», Сардор Рашидов «Бунёдкор».\nҲужумчилар: Фирдавс Асадов «Бухоро», Иван Нагаев «Локомотив».\nБош мураббий: Бахтиёр Ашурматов «Навбаҳор».\nЎқилди (марта): 2213. Киритилган сана: 2014-04-08 00:00:00.